Сочларни қандай қилиб тўғри қуритиш керак? - Daryo\n09:14, 24.01.2018 17147\nБиз сиз учун сочларни тез ва уларга ялтироқлик, ҳажм ва ҳақиқий гўзаллик бахш этувчи соғлом қуритишнинг муҳим қоидаларини тўпладик. Хўш, сиз сочларни ювдингиз — энди эса қуритишга киришамиз.\n1-қоида: сочларни эҳтиётлаб сочиқ билан сиқинг\nБиринчи қиладиган ишингиз — сочлардаги ортиқча намликни кетказиш. Намлик таъсирида сочларнинг ҳимоя қатлами шишади, бу эса ўта мўртликка олиб келади ва сочлар учининг ёрилиш хавфини оширади. Шунинг учун, сув билан алоқа қанча камроқ бўлса, шунча яхшироқ бўлади.\nЯхшиси намликни юмшоқ, яхши шимиб оладиган микрофибрали сочиқ билан артиш керак. Сочларни артишда ҳеч қачон ишқаламанг.\n2-қоида: фен ишлатишдан воз кечманг\nБу ғалати туюлиши мумкин, лекин фен ишлатиш сочларнинг саломатлиги нуқтаи назаридан — ўзи мустақил равишда қуригандан кўра анча тўғри қарор. Бунинг сабаби юқорида эслатиб ўтганимиздек: сочлар учун сув билан алоқа қанча камроқ бўлса, шунча яхшироқ бўлади.\n3-қоида: иссиқликдан ҳимоя қилувчи воситалардан фойдаланинг\nУлар сочиқ билан артилган сочларга сурилади. Бундай спрей, кўпик ёки лосьонлар бир йўла бир нечта вазифаларни бажаради. Биринчидан, улар сочнинг ичидаги намликни тегишлича тақсимлайди. Иккинчидан, ҳар бир соч толасининг қуриб кетиш ёки қизиб кетиш хавфини камайтириш учун уларни ўраб туради.\n4-қоида: салқин ҳаво режимида қуритинг\nИссиқ ҳавонинг афзаллиги шундаки, у ортиқча намликни тез буғлантиради. Бундай тарзда қуритилган сочлар қуруқ бўлиб қолади, лекин яхши турмакланади.\nЮқори ҳароратнинг салбий томонлари ҳам бор: иссиқ ҳаво ортиқча намликни кетказиш билан бирга сочларнинг шикастланишига ҳам олиб келади. Бундан ташқари, тез буғлантирилган намлик соч кутикулалари қопламаларини кўтариб юборади, бу эса сочларнинг янада мўртлашишига ва хира тортиб қолишига сабаб бўлади.\nАйнан шунинг учун сартарошлар фендан имкони борича салқин режимда фойдаланишни тавсия қилади.\n23:33 Бугун 2063\n23:24 Бугун 6982\n23:21 Бугун 2100\n23:08 Бугун 6108\n16:44, 02.06.2020 134123\n22:57, 01.06.2020 112996\n00:17, 02.06.2020 101208\n02:33 Бугун 101403


Германиянинг жанубий Констан кўли атрофида 800 дан ошиқ қутқарувчи ишчи қидирув ишларини олиб боришмоқда.\nКеча тунда бу жойда Бошқирдистон ҳаво йўлларининг йўловчи учқучи ва юк ташийдиган Боинг учқичи ҳавода бир-бирига урилиб ерга қулаб тушди. Бугун туш пайтигача 26 жасад топилди. Россия расмийларининг айтишларича, йўловчи учқичи ичида бўлган 69 одам ва юк ташувчи учқич ичида бўлган 2 учувчининг ўлимига Европалик диспетчерлар жавобгар бўлишлари мумкин. Швейцария диспетчерларининг қайд этишларича, Россия йўловчи учқичининг учувчилари баландликни пасайтириш тўғрисида берилган кўрсатмаларга жуда секин жавоб беришган.\nРоссия учқучида бўлган йўловчилар жумладан 52 бола ва ўспиринлар Бошқирдистон республикасидан Испанияга дам олишга кетишаëтган эди.


Беминнат ёрдам: Тошкентдаги хайрия ёрдам маркази қандай ишламоқда - 03.04.2020, Sputnik Ўзбекистон\nТошкентнинг "Ўзэкспомарказ" кўргазмалар марказида Хайрия ишларини ягона мувофиқлаштирувчи марказ фаолияти йўлга қўйилди, деб хабар қилди Sputnik Ўзбекистон... 03.04.2020, Sputnik Ўзбекистон\n16:58 03.04.2020 (янгиланди: 17:13 03.04.2020)\n© Sputnik / Дильшода РахматоваМарказга кириш қисми, барча фуқаролар дезинфекциядан ўтказилади.\n© Sputnik / Дильшода РахматоваМарказга киришда ҳаммага махсус кийим берилади. Ҳудудга фақат кўнгиллилар ва марказ ходимларига рухсат берилади.\nМарказга киришда ҳаммага махсус кийим берилади. Ҳудудга фақат кўнгиллилар ва марказ ходимларига рухсат берилади.\n© Sputnik / Дильшода РахматоваМарказ асосий мақсади - коронавирус пандемияси даврида хайрия маблағларини эҳтиёжманд шахсларга манзилли ва тегишли санитар-гигиеник талабларга мос равишда етказишдир.\nМарказ асосий мақсади - коронавирус пандемияси даврида хайрия маблағларини эҳтиёжманд шахсларга манзилли ва тегишли санитар-гигиеник талабларга мос равишда етказишдир.\n© Sputnik / Дильшода Рахматова1197 қисқа рақами орқали ёрдамга муҳтож шахслар, ёрдам беришда ўз ҳиссасини қўшмоқчи бўлган кўнгиллилар ва хайрия қилишни истовчи фуқаролар маълумотларини қабул қилинади\n1197 қисқа рақами орқали ёрдамга муҳтож шахслар, ёрдам беришда ўз ҳиссасини қўшмоқчи бўлган кўнгиллилар ва хайрия қилишни истовчи фуқаролар маълумотларини қабул қилинади\n© Sputnik / Дильшода РахматоваХайрия маркази масъул ходими Алишер Саъдуллаев.\nХайрия маркази масъул ходими Алишер Саъдуллаев.\n© Sputnik / Дильшода РахматоваОзиқ-овқат, тиббий воситалар санитар-гигиеник талабларга мувофиқлигини кўрикдан ўтказилади, тақсимланади ва манзилга етказилгунга қадар санитар-гигиеник талабларга мувофиқ сақланиши таъминланади.\nОзиқ-овқат, тиббий воситалар санитар-гигиеник талабларга мувофиқлигини кўрикдан ўтказилади, тақсимланади ва манзилга етказилгунга қадар санитар-гигиеник талабларга мувофиқ сақланиши таъминланади.\n© Sputnik / Дильшода РахматоваМарказда ёлғиз кексалар, ижтимоий ҳимояга муҳтож шахслар (ёлғиз оналар, ногиронлиги бўлган шахслар, ишсиз фуқаролар, карантин туфайли доимий даромаддан айрилган шахслар ва ҳ.к.) ҳамда кам таъминланган оилалар рўйхати шакллантирилади.\nМарказда ёлғиз кексалар, ижтимоий ҳимояга муҳтож шахслар (ёлғиз оналар, ногиронлиги бўлган шахслар, ишсиз фуқаролар, карантин туфайли доимий даромаддан айрилган шахслар ва ҳ.к.) ҳамда кам таъминланган оилалар рўйхати шакллантирилади.\n© Sputniк / Дильшода РахматоваМарказда ёлғиз кексалар, ижтимоий ҳимояга муҳтож шахслар ҳамда кам таъминланган оилалар рўйхати шакллантирилади.\nМарказда ёлғиз кексалар, ижтимоий ҳимояга муҳтож шахслар ҳамда кам таъминланган оилалар рўйхати шакллантирилади.\n© Sputnik / Дильшода РахматоваОзиқ-овқат, тиббий воситалар ва бошқа керакли маҳсулотлар сотиб олинмоқда.\nОзиқ-овқат, тиббий воситалар ва бошқа керакли маҳсулотлар сотиб олинмоқда.


Президент келяпти: Гулзорларни йўқотинг, ахлатхоналарни янгиланг! - Фарғона.Ру ахборот агентлиги\n08:40 msk, 21 Сентябрь 2020\nИкки ой бўлибдики, Ўзбекистон пойтахтида кўпқаватли турар-жой бинолари ҳовлиларини ахлатдан тозалаш ишлари ўтказилмоқда. Баҳонада дарахтлар, буталар, декоратив гуллар кесилмоқда, гулзорларни ўраб турган панжаралар бузилмоқда, ахлат майдончалари ва контейнерлар янгиланмоқда. Бу ишларнинг ҳаммаси маҳаллий ҳокимларнинг президентнинг қўққисдан ташриф буюришдан қўрққани боис бажарилмоқда. Президентнинг бундай ташрифлари одатда “тартиб ва тозалик” учун масъул маҳаллий раҳбариятнинг ротацияси билан тугаётгани ҳеч кимга сир эмас.\nМансабидан ҳайдалиш қўрқуви боис\nЎзбекистон президенти лавозимини эгаллаган 2016 йил декабрининг илк кунларидан бошлаб Шавкат Мирзиёев турли муассасаларга қўққисдан ташриф буюришни, улардаги турли нуқсон ва камчиликларни аниқлашни ва адолат қарор топдиришни одат қилиб олди. Раъиятнинг баъзи қатламлари уни ҳатто кеч оқшоми пайтлари савдогар ниқоби остида карвон саройларга боришни ҳамда оддий одамлардан давлат бошқарувидаги барча қусур ва нуқсонлар ҳақида эшитиб билишни яхши кўрадиган амирал-мўъминин Ҳорун ар-Рашидга ўхшатишмоқда. Мирзиёевнинг шунақа ташрифлари оқибатида ўнлаб амалдорлар ўз лавозимларидан айрилдилар. Президентнинг турли вилоятларга ташрифи давомида маҳаллий ҳокимлар, прокурорлар ва бошқа маҳкамаларнинг мутасадди ходимлари ишдан ҳайдалмоқда.\nҚайд этиш жоиз, Мирзиёев бош вазир лавозимини эгаллаб турган пайтда ҳам мамлакат бўйлаб шунақа сафарларни амалга ошириб келган. Одатда маҳаллий раҳбарият ўз тасаруфидаги ҳудудларда олдиндан тартиб ўрнатиб олиш учун Мирзиёевнинг ташрифи санасини олдиндан билишга ҳаракат қиладилар. Баъзида аҳвол шу даражага етиб борганки, вилоятларнинг бирида пахта териш мавсуми якунида маҳаллий расмийлар бу йил ҳосилдорлик мўл бўлганини кўрсатиш учун ғўза чаноқларига эринмай пахта ёпиштириб чиқишган.\nМансабидан мосуво бўлиш қўрқуви ҳокимларни шошилинч равишда тасарруфидаги ҳудудларни ободонлаштиришга кириштириб қўйди. Бироқ маҳаллий аҳоли уларнинг ушбу ҳаракатларини очиқдан-очиқ бошбошдоқлик деб ҳисобламоқда. Ижтимоий тармоқлардаги шаҳарликларнинг қолдирган ғазабнок постлари остида ўнлаб ва баъзи ҳолларда юзлаб ғазабда улардан қолишмайдиган шарҳларни кўриш мумкин. Одамлар кўпроқ ўзларининг меҳр билан парваришлаган огородлари ва гулзорларининг, шунингдек, буталар, кўчатлар, гуллар ва металл панжаралирининг бузиб ташланишидан аччиқланишмоқда.\nФейсбукдаги саҳифа скриншоти\nШу билан бирга, мутасаддилар тасаввуридаги тартиб нафақат Мирзиёев кутилаётган ҳудудларда, балки унинг бориши даргумон бўлган ҳудудларда ҳам ўрнатилмоқда.\nБир томондан олиб қараганда бу яхши: йўллар таъмирланмоқда, уйларнинг деворлари бўялмоқда, бир неча ойлардан бери олинмай қолган ахлатлар чиқариб ташланмоқда, ўзбошимчалик билан қурилган бостирмалар бузилмоқда. Бироқ бошқа тарафдан олиб қаралганда эса лаганбардор мутасаддилар президентнинг кўзига ёқмай қолиши мумкин бўлган бошқа нуқсонларни излашмоқда. Улар президент ҳаракатларини олдиндан билишга уриниб ўз “жон”ларини сақлаб қолишмоқчи. Ва шу сабабдан кўп ҳолларда “дўпписига қўшиб каллаларни” ҳам кесиб олишмоқда”.\nМисол учун, учаастка нозири келиб турар-жой турғунларига шундай демоқда: тўсиқлар шаффоф бўлиши керак (унинг ортида террорчилар яшириниб ололмаслиги учун) боз устига, баландлиги олтмиш сантиметрдан ошмаслиги керак. Тўсиқлар ушбу талабларга жавоб бермас экан, улар бузилади, уларнинг қолишини истасангиз, меъёрларга мос келадиган янгиларини ўрнатинг.\nОгород эгалари участка нозири ёки ҳоким ёрдамчилари келган пайтда уйда бўлсалар “хўп-хўп”, агар йўқ бўлиб қолсалар, баъзида бу гулзорлар уларга айтилмай ҳам бузиб ташланмоқда.\nОдатда расмийларга ҳар жабҳада бўйсунувчи одамлар мардикорларнинг болгарка билан уларнинг панжараларини кесишини индамай кузатиб турадилар. Бироқ баъзида фуқаролар бирлашиб ҳокимият вакилларидан ушбу тўсиқлар ва дарахтларни кесиш тўғрисидаги расмий қарорни тақдим этилишини талаб қила бошлайдилар.\nШунақада участкавойлар мардикорларга ишни тўхтатиб тарқалишга буйруқ берган ҳолатлар ҳам бўлди. Негаки бунақа ишлар бўйича ҳеч қанақа қарор ёки фармонлар бўлмаган.\nБироқ бунақа ҳолатлар жуда кам. Кўпинча кимдир бошбошдоқликка қарши ёлғиз туришига уринади, расмийлар уни бу борада ҳокимнинг, ҳатто бош вазирнинг қандайдир фармойиши бор, дея ишонтирмоқчи бўлишади. Бордию, бу ҳам кор келмаса, дўқ-пўписага ўтишади, ҳокимият вакилига бўйсунмаслик бўйича жавобгарликка тортиш билан қўрқитишади. Бу эса ҳеч кимни ажаблантирмайди: чинакамига декмократия ҳукм сураётган мамлакатларда расмийлар халққа хизмат қилса, бу ерда халқ расмийларнинг қош-қовоғига қарашга мажбур қилинади.\nАхлатхоналар: эски ҳаммом – эски тос?!\nБутун Тошкент шаҳри бўйича ахлат майдончаларини янгилаш ҳам мутасаддиларнинг эҳтиёт чораларидан бири бўлиб қолган.\nМисол учун, барча аломатларга кўра идеал ахлат майдончаси турибди: пишиқ ғиштдан урилган девор янги бўёқдан чиққан, ичимлик сув ўтказилган, янги дюралюмин баклар ўрнатилган, ахлат машина кириш учун дарвозаси, қоровул яшаши учун уй ва ҳожатхонаси бор (Тошкентдаги бунақа ахлатхоналарда қоровуллар нафақат уларни назорат қиладилар, балки унинг ҳудудида яшаб, шиша, макалатура, пластик бутилкаларни тўплаб сотиш билан кун кечирадилар).\nЯнги ахлат майдончаларининг қурилиши\nАфтидан ҳаммаси тўкис, бенуқсонга ўхшайди. Бироқ кунлардан бир кун ҳокимият вакили келадида, ахлатчига унинг турар жойи бузилишини ва бу ерда янги ахлатхона қурилишини эълон қилади.\nЎша заҳоти бульдозер келиб эски ахлатхонани таг-туги билан бузади. Яна икки соат ўтиб юк машиналарида олиб чиқиб кетилган қурилиш чиқиндиларидан асар ҳам қолмайди. Янги қурилиш материаллари, фақат пишиқ ғишт ўрнига бетон шлакоблоклари келтиришади-да, бир ҳафта ўтиб-ўтмай янги ахлатхона қурилиб тайёр бўлади.\nҚоровуллар қурилиш кетаётган пайтда кўчага олиб чиқилган каравотларда яшаб турадилар. Бу иш сўнгги икки ой давомида амалга оширилаётгани учун ҳеч ким совуққа қотиб қолаётгани йўқ, ҳатто тунлари ҳам.\n“Фарғона” мухбирининг “ахлатхонани янгилашдан қандай маъно бор, ахир ҳеч нарсаси ўзгармадику?” деган саволига ҳокимият вакили шундай деб жавоб берди: “Ҳа энди, ҳаммаси яхшироқ бўлди, профессионал канализация, уйчанинг томи олдин силлиқ эди, ҳозир ромба кўринишига эга, ахлат олдаиган машина олдин бу ердан кирарди, унди бўлса анави ердан кирадиган бўлди”.\nЯнги ахлат майдончаси\nУмуман олганда, янги бўлгани билан эски ҳаммом – эски тослигича қолди. Билгувчи одамларнинг айтишича, бул ишларнинг ҳаммаси кимларнингдир чўнтагини қаппайтирди, холос.\nБояги ҳокимлик вакилининг яна айтган гапи: “ҳамма ахлатхоналар бир хил – битта эталон бўйича бўлади. Яъни, бир хил ахлатхоналар, бир хил деворлар, дарахтлар, гуллар, уйларнинг олд кўриниши, кўчалар...”\nФуқаролар ҳам ҳаммаси қолипдан чиққандек бир хил бўлса, қанийди


НАТО аъзоликка номзодларга умид беришга ошиқмаяпти\n11 май 2021, Тошкент вақти: 00:44\nҒарбий Европадаги иттифоқчилар қаршилиги Грузия ва Украинанинг НАТОга қўшилишини узоқ истиқболдаги масалага айлантирмоқда\n3 декабр куни Брюсселга йиғилган НАТО Tашқи ишлар вазирлари Грузия ва Украина вакилларига бу давлатлар ҳарбий альянсга қўшилиш сари қадамлар ташлаётган бўлса-да, ҳали бу борада қилинажак ишлар талайгина эканини айтишди.\nМажлис бошланишидан олдин чоршанба куни ташкилотнинг бош қароргоҳида чиқиш қилган НАТО Бош котиби Андерс Фог Расмуссен 2008 йилдаги саммит чоғида Украина ва Грузиянинг альянсга қабул қилинишга оид ваъда кучда қолишини баён қилди.\n- Бухарестда иккала давлатга берилган ваъда кучда қолади. Улар меъёрларга жавоб берганда ва буни исташганда НАТОга аъзо бўладилар. Биз НАТО қўллаб-қувватлашни давом эттирадиган ислоҳотларда эришилаётган натижаларни муҳокама қиламиз, деди НАТО раҳбари.\nПайшанба куни Украина Tашқи ишлар вазири Петро Порошенко билан учрашув чоғида Расмуссен Украинанинг НАТОга аъзоликни қўлга киритиш сари амалга оширган ишларида ижобий силжишлар кузатилгани, лекин айни пайтда Киев ҳукумати келаси ойга белгиланган сайловлар халқаро меъёрларга мос келишини таъминлаши муҳимлигини таъкидлади. НАТО, Бош котибга кўра, “Украинадан жамиятнинг ҳар бир соҳасида, шу жумладан, президентлик сайловларини ўтказишда ҳам юқори меъёрларга амал қилинишини кутмоқда”.\nНАТО аъзолари Украинадаги сайловлардан олдин авж олган ички сиёсий курашлар мамлакатдаги ислоҳотларни боши берк кўчага олиб кириб қўйганидан ташвиш билдирмоқда.\nУкраинада беш йил аввал ўтказилган президентлик сайловлари оммавий норозиликларга сабаб бўлган ва ғарбпараст Виктор Юшченкони ҳокимиятга олиб келган “Зарғалдоқ инқилоби” билан якуналанган эди.\nПорошенко НАТО вазирларини “сайловлар эркин ва адолатли ўтишига шубҳа қилмаётганлигига” ишонтиришга уринди.\nНАТО вазирлари Грузияга ўз хавфсизлигини кучайтириши учун қўшни давлатлар билан муносабатларини яхшилаши лозимлигини тавсия қилди ва ўз навбатида, Россияни ҳам айирмачи Абхазия ва Жанубий Осетия ўлкаларидан қўшинларини олиб чиқишга чақирди.\n2008 йилнинг августида Грузия ва Россия ўртасидаги қисқа қуролли можаро Тбилисининг айирмачи минтақалардаги назоратни бой беришига сабаб бўлган эди.\nРасмуссен Грузия Ташқи ишлар вазири Григол Вашадзе билан учрашув пайтида, НАТО Грузиянинг кейинги йилларда катта қийинчиликларни бошдан ўтказганини яхши тушуниши, лекин “ислоҳотлар ва модернизация ҳамда қўшнилар билан муносабатларни яхшилаш Грузия халқи келажаги учун энг яхши истиқболларни очиб бериши”ни таъкидлади.\nНАТО вазирлари, шунингдек, Жанубий Осетия ва Абхазия мустақиллигини тан олмаслик позициясидан чекинмасликларини яна бир бор баён қилиб, Россияни айирмачи минтақалар мустақиллигини тан олишга оид қароридан қайтишга чақирди.\nГрузия ва Украинанинг НАТОга қўшилишига Ғарбий Европадаги иттифқочиларнинг қаршилиги инобатга олинса, бу икки давлатга Аъзоликка оид ҳаракат режасининг берилиши узоқ истиқбол масаласи бўлиб қолаверади. Бундан ташқари, Грузия ва Украинаинг НАТОга қўшилишига кескин қаршилик қилиб келаётган Россия билан муносабатларни тузатиш ҳарбий альянс учун энг устувор стратегик мақсадлардан бири бўлиб қолмоқда.\nНАТО ташқи ишлар вазирларининг пайшанба куни Монтенегрога "Аъзоликка оид ҳаракат режаси"ни тақдим этиши ва Босния-Ҳерцеговинага режани бериш масаласини кейинга қолдириши кутилаётган эди.\nРасмуссен Монтенегро ва Боснияга оид қарорлар бу мамлакатларнинг “ютуқларига” боғлиқ бўлишини таъкидлади.\nБироқ НАТОдаги манбаларга кўра, вазият Расмуссен айтганидек оддий эмас.\nМонтенегронинг режани ҳеч бир муаммосиз қўлга киритиш айтилмоқда.\nЛекин Босния-Ҳерцеговина масаласи НАТО ичида катта баҳсларга сабаб бўлмоқда ва бу сафарги мажлисда унга ҳаракат режасининг берилмаслиги эҳтимолга яқин бўлиб турибди. Серб Республикаси ва Мусулмон Хорват Федерациясидан иборат федерал давлатдаги этник бўлишлар Германия, Франция ва Британиянинг мамлакат ҳаракат режасига тайёр эмас, деган фкирларига сабаб бўлмоқда.\nПайшанба кунги мажлисда, шунингдек, НАТО ва Россия ўртасида ҳамкорликни кучайтиришга келишиб олинди.\nЖума куни эса Россия ва Грузия ўртасидаги қуролли можародан бери биринчи марта НАТО-Россия кенгашининг юқори даражадаги учрашуви ўтказилади.\nИсми сир тутилишини истган НАТО дипломати Озодлик радиосига икки томон учта ҳужжат, жумладан, НАТО-Россия кенгашини ислоҳ қилишга оид ҳужжатни муҳокама қилганини маълум қилди.\nДипломатнинг айтишича, томонлар шунингдек келаси йили қўшма режаларни ишлаб чиқиш ҳамда XXI асрдаги умумий таҳликалар ва муаммоларни биргаликда ечишга оид ҳужжатлар бўйича ҳам келишиб олган.\n“Учала ҳужжат жума куни НАТО-Россия кенгашининг учрашуви пайтида ратификация қилинади”, дея маълум қилди НАТОдаги манба.


09 апрел 2020, Тошкент вақти: 05:54\nТожикистон Ислом уйғониш партияси тарафдорлари 2015 йил февралида варақаларни сараламоқда. Партия 20 йилдан бери биринчи марта 1 мартда бўлиб ўтадиган парламент сайловида иштирок этмайди.\nБМТнинг ўзбошимчалик билан қамоққа олиш ҳолатларига қарши кураш бўйича ишчи гуруҳи (UN-WGAD) берган маълумотга кўра, Тожикистонда 11 нафар сиёсий етакчи тўрт йилдан ошиқ вақтдан бери қамоқда ўтирибди.\nУларнинг барчаси мухолифатдаги Тожикистон Ислом уйғониш партияси (ТИУП) етакчиларидир. Партия 1992-97 йилларда рўй берган фуқаролар уруши вақтида Тожикистон ҳукуматига қарши коалицияга қўшилган эди. 1997 йил июнида эришилган ва айни урушга барҳам берган тинчлик битимида уруш даврида ҳукуматга қарши турган томонлар билан ҳокимиятни бўлишиш кўзда тутилган эди.\nАҚШда жойлашган Freedom Now ННТ тарқатган баёнотда айтилишича, “Шуниси аниқки... ТИУПнинг 11 аъзосини ҳибсга олиш ва кейинчалик қамоқда ушлаб туришга уларнинг фикр эркинлигидан ва йиғинлар эркинлигидан фойдалангани асос бўлган”.\nFreedom Now билан Hogan Lovells халқаро юридик фирмаси UN-WGAD ишчи гуруҳига петиция юборгани ортидан у ТИУПнинг 11 аъзосига қарши суд жараёни бўйича ўз суриштирувини ўтказди.\nFreedom Now директори Маран Тёрнер ўз баёнотида “Тожикистон ҳукумати тинч фаолият кўрсатаётган мухолиф партияларни ёмонотлиқ қилиш бўйича кенг қамровли кампания доирасида ТИУП раҳбарларини ҳибсга олиб, қамоққа ташлагани”ини айтди.\nТИУП Тожикистоннинг президент Имомали Раҳмон раҳбарлигидаги Халқ демократик партиясидан кейинги иккинчи йирик ва тинч фаолият юритаётган сиёсий партия эди.\n1992 йилдан бери мамлакатни бошқариб келаётган Раҳмон 90-йилларда зўрға ҳокимиятни ушлаб турган бўлса, сўнгги 10 йилда ўз позициясини мустаҳкамлаб олди. Ҳокимияти барқарорлашуви ортидан Раҳмоннинг 9 фарзанди ва қуда-андалари Тожикистондаги аксар сердаромад корхоналарни назоратига олди.\nМмалакатдаги кучли непотизм сиёсат майдонида жиддий ижтимоий қўллаб-қувватлашга эга ҳақиқий мухолифат партияси мавжуд бўлишига ўрин қолдирмади.\n2015 йил мартида ТИУП Мажлиси Намояндагон – мамлакат парламенти қуйи палатасида бирорта ҳам жой ола олмади.\nТожикистон Адлия вазирлиги 2015 йил августида партиянинг давлат рўйхатидан чиқарди ва орадан бир ой ўтиб, у экстремистик ташкилот деб эълон қилинди.\nҲокимият ТИУПни 2015 йил сентябрида Мудофаа вазири ўринбосари бошқаргани иддао этилган давлат тўнтариши уриниши билан алоқадорликда айблади, бироқ гумон этилган алоқа жуда заиф эди.\nПартия экстремистик ташкилот деб аталгандан сўнг унинг раҳбари ҳибсга олинди, давлат тўнтаришида қатнашганликда айбланди ва ёпиқ тарзда суд қилинди.\nСуд қилинганлар орасида UN-WGAD ва Freedom Now ҳисоботларида қайд этган 11 киши ҳам бор. БМТ иш гуруҳи фикрича, суд Фуқаролик ва сиёсий ҳуқуқ бўйича халқаро пакт талабларига хилоф тарзда ўтказилди.\nFreedom Now вакили Озодлик тожик хизматига БМТ суриштируви Тожикистон ҳукумати ТИУПни сиёсий саҳнадан сиқиб чиқариш учун сохта айбловлар қўйганини аниқлаганини айтди.\nFreedom Now баёнотида, “ТИУПнинг ортиб бораётган обрўси ҳокимиятдаги режимга таҳдид солмоқда ва Тожикистон ҳукумати партияни обрўсизлантириш ва тарқатиб юборишга ҳаракат қилмоқда”, дейилади.\nТИУПнинг 11 етакчиси 14 йилдан умрбод қамоқ жазосигача ҳукм қилинди.\nТожикистонда 1 мартда парламент сайлови бўлиб ўтади ва сўнгги 20 йилда биринчи марта Тожикистон Ислом уйғониш партияси унда иштирок этмайди.


Конституцияни ислоҳ қилиш бўйича комиссияга Акмал Саидов раҳбарлик қилади – Газета.uz\nПарламент палаталари кенгашларининг қўшма қарори билан Конституцияга ўзгартириш киритиш юзасидан Конституциявий комиссия тузилди. Унга амалдаги Конституцияни ишлаб чиқишда қатнашган, Қонунчилик палатаси Спикерининг биринчи ўринбосари Акмал Саидов раислик қилади. Комиссия «жамият — ислоҳотлар ташаббускори» ғояси асосида иш олиб боради.\nLotinchada 20 май 2022, 13:04 Жамият\nЎзбекистон Конституциясига ўзгартириш киритиш ва ташкилий чора-тадбирларни амалга ошириш юзасидан Конституциявий комиссия тузилди. 20 май куни Олий Мажлис Сенати Кенгаши ва Қонунчилик палатаси Кенгашининг қўшма мажлисида комиссиянинг таркиби ва вазифалари белгилаб берилди, деб хабар қилди Daryo.\nКонституциявий комиссия раислигига Олий Мажлис Қонунчилик палатаси спикерининг биринчи ўринбосари, Инсон ҳуқуқлари бўйича Ўзбекистон Миллий марказининг директори Акмал Саидов номзоди тасдиқланди. У амалдаги (1992 йил 8 декабрда қабул қилинган) Конституцияни ишлаб чиқиш бўйича (биринчи президент Ислом Каримов раислик қилган) комиссия таркибида бўлган.\nКомиссия раиси ўринбосарлари этиб қуйидагилар тасдиқланди:\nЎзЛиДеП фракцияси раҳбари Актам Хаитов;\n«Миллий тикланиш» фракцияси раҳбари Алишер Қодиров;\nҚорақалпоғистон Жўқори Кенгеси раиси Мурат Камалов;\nСенатнинг Мудофаа ва хавфсизлик масалалари қўмитаси раиси Қутбиддин Бурхонов.\nКомиссия таркибига шунингдек, депутатлар, сенаторлар, Ўзбекистоннинг барча ҳудудларидан вакиллар, фуқаролик жамияти институтлари, ҳуқуқшунослар, сиёсатшунослар ва бошқа мутахассислар киритилди.\nМаълум қилинишича, Конституциявий комиссия ўз фаолиятини «жамият — ислоҳотлар ташаббускори» деган ғоя асосида олиб боради. Комиссияга аҳолининг барча қатламларидан Конституцияга ўзгартириш ва қўшимчалар киритиш бўйича таклифларни олиш борасида вазифалар қўйилди.\nКонституциявий ислоҳотлар жараёни ҳақида ЎзЛиДеП ва «Миллий тикланиш» партиялари маълум қилганди. Асосий қонунни ислоҳ қилиш зарурати ҳақида эса биринчи бўлиб президент ўзининг инаугурация нутқида айтиб. бу мамлакат аҳолисидан келиб тушган таклиф эканлигини таъкидлаганди. Конституциянинг 29 йиллигига бағишланган нутқида эса давлат раҳбари Бош қомусга киритилиши лозим бўлган 9 та йўналишни белгилаб берганди. У ўзгартиришларни Конституциянинг 30 йиллиги арафасида — 2022 йил 8 декабрга қадар киритишни таклиф қилганди.\nЎтган йилнинг декабрида Акмал Саидов конституциявий ислоҳотлар зарурияти ҳақидаги мақолани эълон қилганди. Ушбу ислоҳот «яхши бошқарувни „тарғиб қилиш учун муҳим восита“ бўлиб, „ҳукумат бғинлари ўртасида назорат ва мувозанат тизимини мустаҳкамлаш, катта ҳисобдорлик, шаффофлик, иштирок этиш ва башорат қилишга“ ҳисса қўшиши мумкин»\n«Газета.uz» шунингдек, колумнист Комил Жалиловнинг ҳокимият тармоқлари ўртасида ўзаро тийиб туриш ва мувозанатни сақлашнинг демократик тизимини барпо этиш, шу орқали жамият ва давлатни коррупциядан халос этиш учун пойдевор яратиш мақсадида Асосий қонунга қандай ўзгартиришлар киритиш зарурлиги ҳақидаги колонкасини чоп этганди.\nБундан ташқари, 2022 йил 18 март куни президент тиббиёт ходимлари билан учрашувда тиббий суғурта шаклларини ривожлантириш, экология оқибатида фуқаролар соғлиғига етказилган зарарни қоплаб бериш мажбуриятини давлат зиммасига юклаш, тиббиёт ходимларининг юксак мақомини таъминлаш учун Констутицияга ўзгартиришлар киритишни таклиф қилганди.\nМаълумот ўрнида, Ўзбекистон Конституцияси 1992 йил 8 декабрда қабул қилинганидан буён унга 16 марта ўзгартириш ва қўшимчалар киритилган.\nОрзудаги Конституция 8 декабр 2021, 21:02\nПрезидент Конституцияга қатор ўзгартишлар киритишни таклиф қилди 7 декабр 2021, 21:46\nКонституцияни такомиллаштириш таклифи билдирилди 6 ноябр 2021, 12:54


Биопаспорт учун пора, ўғирланган қорақалпоқ қизлар\n30 ноябр 2020, Тошкент вақти: 01:46\nЎзбекистонда биометрик паспортларни олиш осон бўлмаяпти.\nПаспорт бўлими бошлиғи пора билан ушланди. Қорақалпоғистондан ўтган йили 12 нафар қиз ўғирлаб кетилган. 100 йил олдин Беҳбудийларни қийнаган муаммо бугун ҳам долзарб. Жорий ҳафта матбуот шу каби воқеалар ҳақида ёзди.\n“Қорақалпоғистондан ўтган йили 12 нафар қиз ўғирлаб кетилган”\nҚорақалпоғистонда ўтган йили 12 нафар, жорий йил давомида эса 4 нафар қиз ўғирланган (“Оила даврасида”, 21 май).\n“Қиз ўғирлаш бизнинг халқимизда урф-одат даражасидаги анъана деган нотўғри қараш шаклланиб қолган. Бу удумнинг нотўғрилигини, қиз билан йигит фақатгина катталарнинг совчилиги ва розилигидан сўнг тиббий кўрикдан ўтиб, никоҳланишлари зарурлигини тушунтиряпмиз” , деган Қорақалпоғистон Хотин-қизлар қўмитаси раиси Зуҳра Иброҳимова.\nЎзбекистон Хотин-қизлар қўмитаси раиси Элмира Боситхонова эса бир-бир ярим йил турмуш қуриб ажрашиш ҳолатларидан жамият маънавий ривожига путур етаётганини айтган.\nУнга кўра, республика бўйича ажрашишларнинг 18 фоизи оилавий келишмовчиликлар, 22 фоизи ўзаро муҳаббатнинг йўқлиги, феъл-атворнинг тўғри келмаслиги, қолганлари эса фарзандсизлик, эр ёки хотиннинг касаллиги, йигитларнинг ичкиликка берилиб кетиши оқибатида юзага келмоқда.\n“Паспорт бўлими бошлиғи биометрик паспортни тезроқ бериш эвазига пора олаётганда ушланди”\nТошкент вилояти Ангрен шаҳрига қарашли Красногорск шаҳарчасининг паспорт бўлими раҳбари порахўрлиги учун маҳкамага тортилди (“Ҳуқуқ”, 21 май).\nИсми ошкор қилинмаган паспорт бўлими раҳбари биометрик паспорт олишга келган фуқародан ҳужжат тайёр бўлиш жараёнини тезлаштириб бериш эвазига 100 доллар пора талаб қилган.\nФуқаро эса паспорт бўлими раҳбари устидан керакли жойга ариза билан мурожаат қилган. Паспорт бўлими раҳбари фуқаро аризаси асосида ўтказилган тадбирда қўлга олинган ва маълум қилинишича, унга қилмишига яраша жазо берилган.\n“Муттаҳамлар” битта диплом ишидан 2 миллион сўмгача пул ишламоқда”\nЎзбекистон олий ўқув юртларини битираётган ялқов ва пулдор талабалар орасида диплом ишини бошқаларга ёздириш кузатилмоқда (“Даракчи”, 21 май).\nКўчаларда “Диплом ёзиб бераман” мазмунидаги эълонлар кўпайган. Қайд этилишича, диплом ёзиб бериш ишнинг салмоғига кўра 600 минг сўмдан 2 миллион сўмгача баҳоланмоқда.\n“Пулга ёздираётганлар аввало ўзининг пул билан ўқишга кирганини исботламоқда. Унақалар ҳеч қачон етук кадр бўла олмайди... Энг қизиғи, ана шундай дангаса талабаларнинг ишини битириб бераётган муттаҳамлар ҳам аслида янги нарса ёзаётгани йўқ ва ёзолмайди ҳам. Илгариги ишларни юмалоқ ёстиқ қилиб қоралаб беришмоқда. Бундай иллатларга барҳам беришнинг самарали йўлларидан бири – ҳамма илмий ишларни тегишли сайтларга жойлаб қўйиш керак”, деган филология фанлари номзоди Тўлқин Эшбек.\n“Мактабларда биринчи синфга қабул учун қонунчиликка зид равишда имтиҳонлар ўтказилмоқда”\nЎзбекистоннинг кўплаб мактабларида болаларни биринчи синфга қабул қилиш учун қонунчиликка зид равишда махсус имтиҳонлар ўтказилмоқда (“Новий век”, 21 май).\nОқибатда ота-оналар фарзандини бошланғич синфга киргизиш учун пуллик ўқув курсларидан фойдаланишга мажбур бўлмоқда. Бир болани биринчи синф имтиҳонига тайёрлаш учун репетиторларга йиллик 2-3 миллион, ўқув марказларига эса 1,5 миллион сўм бериш талаб этилади.\nГазета 5-7 ёшли болаларни репетиторда ўқитиш уларни зўриқтириб қўйиши, шу билан бирга, ота-оналарга каттагина харажат бўлишини қайд этади.\nАйни пайтда, болалар ўқиш, ёзиш ва ҳисоб-китобни мактабгача даврда – репетитор қўлида эмас, бошланғич синфда ўргангани маъқул экани таъкидланади. Халқ таълими вазирлиги бошқарма бошлиғи И.Акбаровга кўра, қонунчиликда мактаблар биринчи синфига қабул учун болалардан тест ёки имтиҳон олиш кўзда тутилмаган.\n“100 йил олдин Беҳбудийларни қийнаган муаммо ҳамон долзарб бўлиб қолмоқда”\nПаспорт ва бошқа ҳужжатларда фуқароларнинг исм-шарифи қўпол хатолар билан ёзилиши ҳамон учрамоқда (“Ҳуррият”, 20 май).\n“Авваллари хатолар давлат маҳкамаларида асосан ўзга миллатга мансуб кишиларнинг ишлаши билан изоҳланар эди. Бугун-чи? Нега ҳануз бу муаммо учраяпти? Масалан, “ҳ” ва “х” ҳарфлари қатнашган исм-фамилияларнинг аксарияти хато ёзилган ҳолда расмийлаштирилмоқда”, деб ёзади газета.\nҚайд этилишича, бу муаммо миллий матбуотда бундан 100 йил олдин ҳам ёритилган. Маҳмудхўжа Беҳбудий “Ойна” журналининг 1914 йил 18-cонидаги “Жаҳолат дардларидан” номли мақоласида “Абсамат”, “Обдурахмон”, “Жодугор” (Ёдгор), “Патхулла”ларнинг исмлари ҳужжатларда “ғалат ва масхаралик ҳолатда” ёзилганини айтиб, мазкур муаммони ҳал этишга чақирган.\n“Бир аср ўтибди-ю, хатога “садоқат” ҳисси ўзгармабди”, деб хулоса қилади “Ҳуррият” нашри.\n“Ёқилғи қуйиш шахобчасига ниқобли ҳужум уюштирган гуруҳ қўлга олинди”\nБухорода “Мадад газоил инвест” корхонасига қарашли 33-автомобилларга ёқилғи қуйиш шахобчасига ниқобли ҳужум уюштирган гуруҳ қўлга олинди (“Инсон ва қонун”, 19 май).\nФуқаро Акобир Бўриев бошчилигидаги жиноий гуруҳ ёқилғи қуйиш шахобчасига тунда бостириб бориб, операторга калтаклаган. Босқинчилар шахобчадан қанча миқдорда пул олиб қочгани каби жиноий ишга оид бошқа тафсилотлар ошкор этилмаган.\nМаълум қилинишича, тезкор қидирув натижасида уч кишидан иборат жиноий гуруҳ қўлга олинган.


Ёш дзюдчиларимизнинг Гомелдаги муваффақияти давом этади\nБеларуснинг Гомель шаҳрида дзюдо бўйича 2006 йилдан 2011 йилгача туғилган ёшлар ўртасида «Прайд Кубоги» номли халқаро мусобақа давом этмоқда. Эътиборлиси, унда иштирок этаётган ёш полвонларимиз ҳар куни шоҳсупага кўтарилишяпти.\nМусобақанинг биринчи кун дастурида вакилларимиз 1 та олтин ва 2 та бронза медалини қўлга киритишган эди. Иккинчи кун дастурида ҳам полвонларимиз муваффақиятли иштирокни давом эттириб, 1тадан олтин, кумуш ва бронза медалларига эга бўлдилар. Вакилларимиздан Саидакбар Маъмиров олтин медал билан шоҳсупанинг энг юқори поғонасига кўтарилди. Шунингдек, Музаффар Турсунов кумуш, Миржаҳон Сайфидинов эса бронза медалига сазовор бўлди.


ЎзПФЛ бош директори вазифасини вақтинча бажарувчи тайинланди – Газета.uz\n17 ноябр, якшанба Ob-havo Zira\nЎзПФЛ бош директори вазифасини вақтинча бажарувчи тайинланди\nДаврон Шоқурбонов Ўзбекистон профессионал футбол лигаси бош директори вазифасини вақтинча бажарувчи этиб тайинланди.\n18 июн 2019, 14:17 Спорт\nБугун Ўзбекистон профессионал футбол лигасида навбатдан ташқари йиғилиш бўлиб ўтди. Бу ҳақда ЎФА матбуот хизмати хабар берди.\nУнда Ўзбекистон футбол ассоциациясидан Равшан Эрматов, Аваз Максумов, Шоакрам Исроилов ҳамда Ўзбекистон Республикаси жисмоний тарбия ва спорт вазирлигидан Ойбек Қосимов иштирок этди.\nЎзПФЛ уставига кўра, ЎзПФЛ ижроия қўмитаси аъзолари ташкилот бош директорини тасдиқлаши лозим. Шундан келиб чиқиб, ЎзПФЛ бош директори лавозимига футбол соҳасида узоқ йиллар мобайнида фаолият олиб бориб тажриба тўплаган Даврон Ғайратович Шоқурбонов номзоди тавсия этилди.\nЙиғилишда иштирок этган Равшан Эрматов Профессионал футбол лигасининг миллий футболдаги энг муҳим бўғинлардан бири эканини таъкидлаб, ЎзПФЛнинг олдинги раҳбариятига миннатдорчилик билдирди ва ушбу масъулиятли даврда иш бошлаётган янги раҳбарга омад тилади. ЎзПФЛ Ижроия қўмитаси қарорига қадар Даврон Шоқурбонов ЎзПФЛ бош директори вазифасини вақтинча бажарувчи этиб тайинланди.\nДаврон Шоқурбонов 1972 йил таваллуд топган. Маълумоти — олий. Тошкент давлат техника университетини тамомлаган. Турли йилларда Тошкент шаҳар футбол федерациясида масъул котиб, шунингдек, «Бунёдкор» клубида техник ва спорт директори лавозимларида фаолият олиб борган.\n17.11 Қирғизистонга мева-сабзавотларни экспорт қилиш давом этади\n17.11 ЎзХДП, «Миллий тикланиш» ва АОКА Тошкент ҳокимининг журналистларга таҳдиди юзасидан баёнот берди\n17.11 «Адолат» партияси Тошкент ҳокими сўзлари юзасидан баёнот берди\nҚирғизистонга мева-сабзавотларни экспорт қилиш давом этади\nЎзХДП, «Миллий тикланиш» ва АОКА Тошкент ҳокимининг журналистларга таҳдиди юзасидан баёнот берди\n«Адолат» партияси Тошкент ҳокими сўзлари юзасидан баёнот берди\nЧироқчида 7 кишилик оила қўлбола помидор консервасидан заҳарланди\n15 ноябр 20:38\n15 ноябр 20:00


ЙТҲ туфайли қиймати миллион доллардан ортиқ бўлган асаларилар нобуд бўлди\n16:35 / 04.11.2017\nАҚШнинг Калифорния штатида қиймати миллион доллардан кўпроқ бўлган бир неча миллионта асаларини олиб кетаётган юк машинаси йўл-транспорт ҳодисасига учради, натижада барча асаларилар нобуд бўлди. Бу ҳақда Fox 40 телеканали хабар бермоқда.\nТелеканал маълумотларига кўра, ЙТҲ Оберн шаҳрида пайшанба куни кечқурун юз берди. Юк машинаси ҳайдовчисининг сўзларига кўра, йўлдаги ҳаракат бирданига тўхтаган ҳамда у шосседан четлашишга мажбур бўлган. Оқибатда машина йўл четидаги тепаликка келиб урилган. Бир неча юзлаб асалари яшиги ерга қулаган.\nАсаларичи Нейтан Смитнинг сўзларига кўра, ЙТҲ кечки пайт содир бўлгани ҳамда ёмғир ёғишни бошлагани туфайли уларга совунли сув пуркалган ва шу тариқа улар нобуд бўлган.\nАсаларилар Монтана штатидан Калифорния водийсига олиб кетилаётган бўлган, у ерда арилар бодом дарахтларини чанглатиши лозим бўлган. Смитнинг маълум қилишича, асаларилар қиймати – бир-икки миллион доллар атрофида.


Мисрнинг собиқ президенти Муҳаммад Мурсий вафот этди – mulkdor.com\nJune 17 2019, 05:06 ЖаҳонСиёсатЯнгиликлар\nМисрнинг собиқ президенти Муҳаммад Мурсий 67 ёшида вафот этди. 2011 йилги инқилобдан кейин ҳокимият тепасига келган сиёсатчи 2013 йилда ҳокимиятдан четлатилганди. Умрбод қамоқ жазосига ҳукм қилинган сиёсатчи навбатдаги суд йиғилиши вақтида оламдан ўтган.\nКун.уз сайтининг Reutersга таяниб ёзишича, Мурсий ўзи асосий айбланувчи бўлган жосуслик иши кўрилган Қоҳирадаги судда вафот этган. Суд мажлисидан кейин у ҳушини йўқотган ва жон берган.\nМурсий Фаластиндаги ҲАМАС ва Ливандаги «Ҳизбуллоҳ» ташкилотлари билан ҳам алоқадорликда айбланган.\nМуҳаммад Мурсий 2012 йили Миср тарихидаги илк демократик йўл билан сайланган президентга айланган эди. У «араб баҳори» воқеаларидан кейин собиқ президент Ҳусни Муборак ағдарилгач ўтказилган демократик сайловларда ғолиб бўлганди – у «Мусулмон биродарлар» ҳаракати кўмаги билан ҳокимият тепасига келган эди. Орадан бир йил ўтиб, Мурсий ҳарбий тўнтариш натижасида ҳокимиятдан четлатилган – 2013 йил июлида Абдул Фаттоҳ ас-Сисий ҳукумат тепасига келган ва «Мусулмон биродарлар»ни террорчи ташкилот деб эълон қилган.\n2015 йил апрелида Мурсий президентлиги вақтида намойишчиларни ҳибсга олиш ва қийноққа солишга буйруқ беришда айбланган, кейинроқ 2011 йилги қамоқдан қочиш ва ундан кейинги оммавий тартибсизликлар учун айбдор деб топилиб, ўлим жазосига ҳукм қилинган эди. Кейинроқ ҳукм ўзгартирилган — Мурсий умрбод озодликдан маҳрум этилган эди.\nҚозоғистонда лотин алифбосига ўтишни ...\nҚозоғистон парламенти мажлисининг раиси Нурлан Нигматулин бугун Остонада лотин ёзувига асосланган алифбога ўтиш фақат қозоқ тилига тааллуқли бўлишини баён қилди. У бу ҳақда ...\nМаъорифSeptember 11 2017, 04:09\nЖалолободдаги аэропорт яқинида худкуш ўзини ...\nАфғонистон жанубидаги Жалолобод шаҳрида худкуш ўзини портлатиб юбориши оқибатида 16 киши ҳалок бўлди. Бу ҳақда ЎзА ёзмоқда. Фото:bostonglobe.com Гувоҳларнинг айтишича, ...\nЖаҳонMarch 6 2019, 01:03\nПрезидент ўзининг портретларини идораларга осиб ...\nҚирғизистон президенти Садир Жапаров ўз портретини ҳукумат бинолари ёки идораларига осиб қўймасликни сўранди. Бу ҳақда президентнинг матбуот котиби Галина Байтерек маълум ...\nЖамиятMarch 31 2022, 04:03


Қалқондорлар | AGRO-OLAM.UZ\nБош саҳифа Боғбончилик Қалқондорлар\nМева дарахтларига қалқондорлардан икки тури колифорния ва бинафша ранг, сохта қалқондорлардан олхўри сохта қалқондори зарар келтиради. Қалқондорлар дарахт\nтанаси, пояси, новдалари ва меваларини сўриб зарарлайди.\nБинафша ранг қалқондор (Parlatoria aleae Colve).\nДанакли меваларнинг барчасига зарар келтиради. Бинафшаранг қалқондор бир йилда икки марта авлод бериб ривожланади. Уруғланган урғочи ҳолида ингичка новдаларда ва куртак қўлтиқларида қишлайди. Бинафшаранг қалқондор олма дарахтининг энг хавфли зараркунандаларидан бири. У дарахтнинг танаси, шохи, новдаси ва ҳосилини зарарлайди. Дарахтнинг кучли зарарланган қисмлари қуриб қолади. Дарахт танаси ва шохида кўпгина дарз ва ёриқлар пайдо бўлади. Дарахтлар ўсишдан тўхтайди, танаси деярли йўғонлашмайди, шох ва новдалари қурийди, ҳатто дарахтлар қуриб қолиши ҳам мумкин. Бинафшаранг қалқондор тушган ёш дарахтлар икки, уч йилга бормасдан\nБинафша тусли қалқондор урғочисининг катталиги 1-1,3 мм, бинафша тусда, қорин буғинлари аниқ кўриниб туради, қалқоннинг узунлиги 2-2,5 мм. эркагининг қаноти бор, қизғиш бинафша тусда, катталиги 1 мм, қалқони оқиш тусда бўлиб чўзинчоқ, япалоқ кўринишда. Уруғланган урғочи бинафша тусли қалқондор қалқонча остида новда пўстлоғига ёшишиб қишлайди. Қишга совуққа анча чидамли, улар фақат -29°С да ёппасига қирилиб кетиши мумкин. Эрта баҳорда ўртача ҳарорат 10-11°С га етганда қишлаб чиққан урғочилари тухум қўя бошлайди. Тухуми чўзинчоқ-овал шаклда, бинафша тусда бўлади. Битта урғочиси 70 тагача тухум қўяди. Тухумларининг эмбрионал ривожланиши 5-13 кун давом этади (6-расм).\nКалифорния қалқондори (Quadruspidiotus perniciosus Comst).\nКалифорния қалқондори мева дарахтларига, резавор мева, буталарга ва манзарали ўсимликларга зарар етказади. Калифорния қалқондори жуда кўпайиб кетганда\nдарахт пўстлоғи ёрилиб кетади, шохларини ва ҳатто бутун дарахтларни қуритиб қўяди, мевалардаги ширани сўриб, тўқ қизил доғ туширади. Калифорния қалқондори мевали дарахтни шохи, новда, барг, дарахт пўстлоғи ва мевасини зарарлайди. Натижада дарахтлар кам хосил беради, кучли зарарланганда қуриб қолиши мумкин. Катта дарахтларда калифорния қалқондори дарахт пўстлоғида бўлади.\nДарахт пўстлоғида узун ёриқларнинг пайдо бўлиши ушбу қалқондорларнинг кўплигидан далолат беради. Калифорния қалқондори катталиги 1,3 мм, гача, эркагининг катталиги 0,8-0,9 мм, қалқони 1 мм, қурти сариқ рангда бўлиб, 1 ва 2 ёшдаги қурт ҳолида қишлайди, 2 марта пўст ташлаб катта ёшга ўтади, жуфтлашгандан кейин 40-60 кун ўтгач 80-100 дона “дайди” личинкалар туғилади ва бир неча соатдан кейин қалқон остидан чиқиб дарахт танасига ёйилиб кетади ва орадан 10-11 кун ўтгандан кейин пўст ташлаб, мўйловлари, кўзлари ва оёқлари йўқолади. Иккинчи пўст\nташлагандан кейин катта ёшга ўтади. Эркаклари 2-9% ни ташкил этади холос, бир неча соат яшаб, жуфтлашгандан сўнг ўлиб кетади. Калифорния қалқондори билан зарарланган дарахт- лар қуриб қолади (7-расм).\nОлхўри сохта қалқондори.\nСохта қалқондор личинкаси калифорния қалқондоридан каттароқ бўлади, баҳорда тез кўпаяди ва ўзидан шира ажратади. Урғочи сохта қалқондор тухумини ўзининг ҳимоя\nқобиғи остига қўяди. Тухумдан чиққан қалқондор личинкалари кузгача баргда озиқланади ва кейин шох ёки новдаларга қайтади. Сўнг суюқлик ишлаб чиқаради ва ўзига ҳимоя қобиғи ҳосил қилади. Асосий зарари қалқондорларни озиқланиши натижасида вужудга келади, зараркунанда мева ва барг юзасига доғ ҳосил қилади, бундай меваларни сифати паст бўлади ва қишда узоқ муддатда сақлаб бўлмайди. Сохта қалқондорлар кўпайганда дарахт ўсишини сусайтиради.\nБу зараркунанда баҳорда ва ёз ойларида дарахт баргларида, куз ва қиш фаслларида новда ва шохларида яшайди. Сохта қалқондорларнинг личинкалари ва урғочилари\nновдалар, бутоқ ва баргларнинг ширасини сўриб озиқланади. Ширасини йўқотган бутоқ, новда ва барглар ўсишдан тўхтайди ва ҳатто айрим қисмлари қуриб қолади (8-расм).


Депутатларнинг хайрли ташаббуслари | O'zLiDeP\nДепутатларнинг хайрли ташаббуслари\nОлий Мажлис Қонунчилик палатаси депутатлари Қаҳрамон Эргашев ва Гулшана Худоёровалар билан Қашқадарё вилоят Миришкор тумани сайловчилари билан учрашувларда мурожаатларнинг аксарияти бандликни ошириш, аҳолини ичимлик суви ва оқова сув билан таъминлаш, мактабларда ўқувчиларнинг билим олишлари учун шароит яратиш борасида бўлди. Депутатлар тумандаги Миришкор, Оқмачит, Ободон, Янги Миришкор, Қумбанги, “Ўзбекистон” маҳалла фуқаролар йиғинларидаги мулоқотларда Президентимизнинг Олий Мажлисга Мурожаатномасида кўрсатиб ўтилган ҳамда “Фаол тадбиркорлик, инновацион ғоялар ва технологияларни қўллаб-қувватлаш йили”да амалга ошириладиган долзарб вазифалар ҳақида сўзлаб беришди.\nДепутатлар ташаббуси билан 2,- 4,-, 5-, 25-мактабларда маҳалла фаоллари ва ота-оналар иштирокида ҳашар ташкил этилиб, мактаблар атрофлари ободонлаштирилди, тўпланиб қолган чиқиндилар ташиб чиқарилди, манзарали ва мевали дарахт кўчатлари ўтқазилди. Синфхоналарни иситиш учун қаттиқ ёқилғи етишмаслигини олдини олиш мақсадида мактаб омборхоналарида тўпланиб қолган кўмир кукунлари махсус технология ёрдамида брикит кўмирга айлантириб берилди.\n- Кўп йиллардан буён ўзим қурган уй-жойимда яшасам-да, уни давлат рўйхатидан ўтказиш муаммолигича қолаётган эди, - дейди “Ўзбекистон” маҳалласида яшовчи фуқаро Ойбек Бобоев. – Бу ҳақда кўп жойларда мурожаат қилсам-да, ҳеч қандай амалий натижага эриша олмаган эдим. Депутатларимизга мурожаатимдан сўнг, уларнинг кўмаги билан менинг уйим ҳам давлат рўйхатидан ўтказиладиган бўлди. Бунинг учун партия фаоллари ва депутатлардан миннатдорман. Баҳорга қадар маҳалламизга оқова сув келтириш ҳамда томорқаларимизга зироат етиштириш бахтига муяссар бўлишимиз барчамизни қувонтирди. Назаримда бундай мулоқотлар тез-тез ташкил этилиши керак.\nОбодон қишлоқ врачлик пунктидаги физиотерапия хонасининг иситилмаслиги шифоталаб фуқароларнинг ҳақли эътирозларига сабаб бўлаётган экан. Ҳомийларга кўмагида бу ерга янги печ ўрнатилиб, қаттиқ ёқилғи заҳираси яратиб берилди. 17-болалар боғчаси тарбияланувчилари яратилган қулайликдан мамнун бўлдилар. Мактабгача таълим муассасаси учун янги газ плита ва газ баллонлари олиб берилди.\n-Сайловчилар билан мулоқотларимизда туманда тўпланиб қолган кўплаб муаммоларга ечим топишга ҳаракат қилдик, - дейди Олий Мажлис Қонунчилик палатаси депутати Қаҳрамон Эргашев. – Қисқа фурсат ичида 211 та хонадонни бориб кўрдик. Томорқалардан самарали фойдаланиб, катта даромад олаётган оилаларни кўриб, қалбимиз қувончга тўлди. Аммо айрим оилаларда оқова сув йўқлиги боис томорқаларга экин экмас эканлар. Уларни сув билан таъминлаш борасида туман ҳокимлиги мутасаддилари билан келишиб олдик. 25 та корхона ва ташкилотларда бўлиб, Президентимиз томонидан амалга оширилаётган кенг кўламдаги ислоҳотлар мазмун-моҳиятини кенг тарғиб қилдик. Бугунги кунда Миришкор туманида 120 мингдан ортиқ аҳоли истиқомат қилар экан. Асосий эътибор туманнинг ички имкониятларини ишга солиш, лалми деҳқончилик, чорвачилик, ҳунармандчиликни ривожлантириш орқали аҳоли бандлигини таъминлаш борасидаги амалий ишлар ижросига қаратиладиган бўлди.\nОлий Мажлис Қонунчилик палатаси депутатлари Қвҳрамон Эргашев ва Гулшана Худоёроваларнинг миришкорлик сайловчилар билан учрашувлари давом этмоқда.


Эссекс графлиги полицияси 2019 йил 23 октябрда Британияга Бельгиядан келган юк машинасида 39 жасадни топганди.\nЎтган йил октябрда Англиянинг Эссекс графлигида тиркамасидан вьетнамлик 39 нафар мигрантнинг жасади топилган юк машинаси ҳайдовчиси Ронан Хьюз ўзини қасддан қилинмаган қотилликда айбдор деб топди. PA агентлигининг хабар беришича, у бу ҳақда жума куни бўлиб ўтган суд тингловида айтган.\nШимолий Ирландиянинг Арма шаҳридан бўлган 40 ёшли Хьюз шунингдек, 2018 йил майдан 2019 йил октябргача ноқонуний миграцияни амалга ошириш билан шуғулланиб келганига иқрор бўлди.\nСудда шунингдек, тиркамани Бельгиянинг Зебрюгге портига олиб келган британиялик Эймонн Харрисон ҳам қатнашди. У ўзига қўйилган айбловларни тан олмади.\nМазкур иш бўйича яна беш нафар айбланувчи иштирок этмоқда. Навбатдаги тингловлар сентябрда бўлиб ўтиши мўлжалланган.\nЭслатиб ўтамиз, Эссекс графлиги полицияси 2019 йил 23 октябрда Британияга Бельгиядан келган юк машинасида 39 жасадни топганди. Ҳалок бўлганлар дастлаб хитойликлар деб тахмин қилинган, бироқ кейинроқ улар вьетнамлик бўлгани аниқланган.\nПатологоанатомик экспертизанинг аниқлашича, юк машинаси тиркамасида бўлганлар ҳаво етишмаслиги ва совуқ уришидан ҳалок бўлган. Жасадлар топилган рефрижератор-фура ичидаги ҳарорат минус 25 даража бўлган.\n00:21 / 25.09.2020\n08:52 / 24.09.2020


Ижодкорлар учун ресурслар Archives | Azam Abidov\nCategory: Ижодкорлар учун ресурслар\nAzam Abidov 14.06.2018 Ижодкорлар учун ресурслар\nШукруллло домла, Жамол Камол, Evril Turon, Гулчеҳра Нуруллаева кабиларни ТВ, радиога чиқаришмади, деб жиғибийрон бўлишдан кўра, улуғларимиздан тез-тез хабар олиб турсак савоблироқ. Давлат ОАВларида чиқмаса, мустақилларини очишга, ижтимоий тармоқ, Ютуб, Мувер.уз ва ҳ.лардан фойдаланишга ким ҳалақит беряпти? ТВда чиқариб, ёшларга бир[…]\nAzam Abidov 05.06.2018 Ижодкорлар учун ресурслар\nҲой, битирувчи адабиётчилар! Дипломни қўлтиқлаб, албатта мактабга, газетага, радиога боришингиз, қоғозлар ичига кўмилиб, қон босимингиз ошиб, жиғибийрон яшашингиз шартмас. Чет элга ўқишга кетсангиз, қайтиб келиб, шу элни кўтаришни ният қилинг. Ўзимиздаги фирмалар, чет эл ташкилотлари, хусусий сектор учун ҳам яхши[…]


Худо Каломидан фойдаланиб ўзингизга ва бошқаларга ёрдам беринг | Тадқиқ\nТИЛИДА ЎҚИШ аймара албан амхар арабча арман африкаанс болгар бразилия имо-ишора валяйта венгер венда вьетнам га грек гренланд грузин гуарани дат зулу игбо илоки инглиз индонез исланд испан итальян йоруба каталан квангали кечуа (Аякучо) кечуа (Боливия) кикуйю киньяруанда колумбия имо-ишора корейс коса креол (Гаити) куаньяма кхмер латиш литва луо малагаси малайя мальта мексикан имо-ишора ндебеле ндонга немис непал нзема нидерланд норвег озарбайжон озарбайжон (кирилл ёзувида) оромо пангасинан поляк португал румин рус самар-лейте свати себуан сепеди серб серб (лотин ёзувида) сесото (Лесото) сингал словак словен сранан-тонго суахили тагал таити тай тви тиграй тсвана тсонга турк украин фин француз хилигайнон хитой (путунхуа, анъанавий) хитой (путунхуа, соддалаштирилган) хорват чех чичева швед шона эве эстон эфик япон ўзбекча қирғиз қозоқ\nҲамма буйруқларингни тўғри деб биламан. ЗАБ. 118:128, ТУРКИЯ 1998\nНИМА ДЕБ ЖАВОБ БЕРАРДИНГИЗ?\nБошқаларга таълим бераётиб қандай қилиб Муқаддас Китобдан самарали фойдаланишингиз мумкин?\n«Тузатиш» ҳақида гапирганда Павлус нима демоқчи бўлган?\n«Одиллик йўлида тарбиялаш» учун оқсоқоллар ва ота-оналар нима қилишлари керак?\n1. Нега Худонинг Каломига тўлиқ ишонишимиз керак?\nМУҚАДДАС КИТОБНИ ўрганаётган киши воизлик хизматида иштирок этишга лаёқатли эканини аниқлаш мақсадида, оқсоқоллар ўзларига шундай савол беришади: «Муқаддас Китоб — Худонинг Каломи эканлигига имони борлиги унинг нутқидан кўриняптими?» * Бу саволга нафақат ваъзгўй бўлишни истаган киши, балки Худонинг барча хизматчилари «ҳа» деб жавоб беришади. Нима учун? Агар Худонинг Каломига тўлиқ ишонсак ва хизматда ундан яхши фойдалансак, бошқа инсонларга Яҳовани таниб-билишга ва абадий ҳаёт йўлини топишга ёрдам бера оламиз.\n2. Нега билиб олган нарсаларга риоя қилишимиз керак?\n2 Ҳаворий Павлус Тимўтийга қуйидагича мактуб ёзиб, Худо Каломининг муҳимлигига урғу берди: «Сен... олган таълимингга ва тўғрилигига ўзинг ишонч ҳосил қилган нарсаларга риоя қил». «Нарсалар» дея Павлус, Муқаддас Китобдаги ҳақиқатларни назарда тутган. Бу ҳақиқатлар Тимўтийнинг хушхабарга ишонишига сабаб бўлган. Ушбу ҳақиқатлар Тимўтийга қандай таъсир қилган бўлса, бизга ҳам шундай таъсир қилмоқда. Шунингдек, улар бизни «доно қилиб, нажот бахш этмоқда» (2 Тим. 3:14, 15). Павлуснинг кейинги оятдаги сўзларини, Муқаддас Китоб илоҳий илҳом билан ёзилганини одамларга кўрсатиш мақсадида хизматда тез-тез қўллаб турамиз. Бироқ 2 Тимўтийга 3:16 даги (ўқинг) сўзлардан шахсан ўзимиз учун ҳам кўп фойда олишимиз мумкин. Келинг, бу оятни батафсил кўриб чиқайлик. Шундай йўл тутиб, биз Яҳованинг таълимотлари «тўғри» эканлигида яна бир бор амин бўламиз (Заб. 118:128, Туркия 1998).\n«ЎРГАТИШ... УЧУН ФОЙДАЛИ»\n3–5. а) Бутруснинг Ҳосил байрамида айтган нутқи оломонга қандай таъсир қилди ва нега? б) Нега кўплар Салоникада ҳақиқатни қабул қилишди? в) Хизматимизда кўпчиликни нима ҳайратда қолдиради?\n3 Исо Масиҳ исроилликларга: «Сизларга пайғамбарлар, донишмандлару мураббийларни юбориб турибман»,— деб айтган эди (Мат. 23:34). Бу оятда Исо ўзининг шогирдларини назарда тутган. У шогирдларига хизматда Муқаддас Ёзувлардан фойдаланишни ўргатган. Милодий 33- йил Ҳосил байрамида мана шундай «мураббийлар»дан бири ҳаворий Бутрус, Қуддусда оломон олдида нутқ айтганида, бир неча маротаба Муқаддас Ёзувлардан оятлар келтирган эди. Бутрус бу оятларни тушунтириб бераётганини эшитиб, одамларнинг «юрагига ўқ қадалгандай бўлди». Улар ўтмишдаги гуноҳларидан тавба қилишди. Улардан тахминан уч мингтаси Худодан кечирим сўраб, Масиҳнинг издошлари бўлишди (Ҳавор. 2:37–41).\n4 Яна бир мураббий ҳаворий Павлус эди. У узоқ ўлкаларда хушхабарни ваъз қилган. Масалан, Македониянинг Салоника шаҳридаги ибодатхонага Худога топиниш учун келганларга ваъз қилган. «Уч ҳафта давомида ҳар Шаббат куни улар билан Муқаддас Ёзувлар асосида музокара қилди. Ўша Масиҳ азоб чекиб ўлиши, кейин эса тирилиши керак бўлганини тушунтириб, Муқаддас Ёзувлардан исботлар келтирди». Бу қандай натижа берди? «Яҳудийлардан баъзилари, шунингдек, Худодан қўрққан кўпгина юнонлар... Исонинг издоши бўлишди» (Ҳавор. 17:1–4).\n5 Бугунги кунда Худо хизматчилари Муқаддас Китобдан қандай фойдаланаётгани кўпчиликни ҳайратда қолдиради. Масалан, Швейцариядаги бир опамиз Муқаддас Китобдан оят ўқиб берганида, хонадон эгаси опамиздан шундай деб сўради: «Сизлар қайси диндансиз?» Опамиз: «Мен ва шеригим Яҳованинг Шоҳидларимиз»,— деб жавоб берди. Шунда у: «Сизлардан сўрамоқчи эдим, Яҳованинг Шоҳидларидан ташқари меникига келиб Муқаддас Китобдан ўқиб берадиган бошқа дин вакиллари ҳам борми?»\n6, 7. а) Жамоатда таълим бераётганлар Муқаддас Китобдан қандай қилиб янада яхшироқ фойдаланишлари мумкин? б) Қизиқувчилар билан тадқиқ ўтказаётганда Муқаддас Китобдан фойдаланиш қанчалик муҳим?\n6 Бошқаларга таълим бераётганда Муқаддас Китобдан қандай қилиб янада яхшироқ фойдаланишимиз мумкин? Агар сиз саҳнадан туриб жамоатдагиларга таълим бераётган бўлсангиз, Муқаддас Китобдан фойдаланинг. Очқич оятларни ўз сўзингиз билан ҳикоя қилиш, қоғозда чиқариб олиб ўқиш ёки замонавий электрон воситалардан фойдаланишнинг ўрнига, Муқаддас Китобни очиб ўқиб беринг ва тингловчиларни ҳам китобни очишга унданг. Оятларнинг маъносини ҳамда улар Яҳова билан муносабатларимизни мустаҳкамлашга қандай ёрдам беришини тушунтиринг. Мураккаб мисоллар ва шунчаки қизиқарли воқеаларни айтиб бергандан кўра, Муқаддас Китобдаги оятларни муҳокама қилинг.\n7 Қизиқувчилар билан Муқаддас Китоб тадқиқини олиб борганда, нимани ёдда тутишимиз керак? Адабиётларимиздан фойдаланаётиб, ҳавола қилинган оятларни ўқимай ташлаб кетишдан эҳтиёт бўлишимиз керак. Ўрганаётган кишини ҳавола қилинган оятларни очиб ўқишга ундаб, маъносини тушунишга ёрдам беришимиз лозим. Қандай қилиб? Тушунтираётиб узундан-узоқ маърузалар ўқишнинг кераги йўқ, аксинча кишини ўз фикрини ифодалашга унданг. Нимага ишониш кераклигини ёки қандай йўл тутиш мумкинлигини тушунтиришнинг ўрнига, пухта ўйланган саволлар бериб, тўғри хулосалар чиқаришга кўмаклашинг *.\n«ТАНБЕҲ БЕРИШ... УЧУН ФОЙДАЛИДИР»\n8. Павлус ичида нима билан қаттиқ курашган?\n8 Одатда «танбеҳ беришни» жамоат оқсоқолларининг вазифаси деб ҳисоблаймиз. Тўғри, нозирлар гуноҳ иш қилганларга танбеҳ бериш ваколатига эга (1 Тим. 5:20; Титус. 1:13). Аммо ўзимизга ҳам танбеҳ бериш жуда муҳим. Павлус тоза виждонга эга бўлган ўрнакли масиҳий эди (2 Тим. 1:3). Шунга қарамасдан у қуйидагини ёзган: «Тана аъзоларимда эса бошқа қонунни пайқаяпман. Бу қонун ақлимдаги қонунга қарши курашиб, тана аъзоларимдаги гуноҳнинг қонунига мени асир қиляпти». Ушбу сўзларни тушуниш учун матн таркибини ўрганиб чиқсак, Павлус нима билан курашаётганини ва гуноҳли истакларни назорат қилишга тиришганини кўришимиз мумкин (Римликларга 7:21–25).\n9, 10. а) Павлус қандай камчиликлари билан курашган? б) Павлус гуноҳга қарши қандай курашган бўлиши мумкин?\n9 Павлус қандай камчиликларни ўзидан соқит қилмоқчи бўлган? Гарчи ҳаворий айнан қанақа камчиликлари борлиги ҳақида гапирмаган бўлса-да, қачонлардир «сурбет» инсон бўлгани ҳақида Тимўтийга ёзган эди (1 Тим. 1:13). Масиҳий бўлишидан олдин, у Исонинг издошларини қаттиқ қувғин қилган. Павлус уларга нисбатан нималарни ҳис қилганини, яъни «дарғазаб» бўлганини тан олган (Ҳавор. 26:11). Баъзида ҳис-туйғуларини ва тилини назорат қилиш учун қаттиқ курашган бўлса-да, у ўз феълини жиловлашни ўрганди (Ҳавор. 15:36–39). Ғалаба қозонишга унга нима ёрдам берган?\n10 Коринф жамоатидаги имондошларига мактуб ёзганида, Павлус ўзига қандай танбеҳ бериши ҳақида айтган (1 Коринфликларга 9:26, 27). У мақсад сари йўналтирилган маънавий зарбаларни бериб, гуноҳли истаклари билан курашган. Бундан ташқари Муқаддас Ёзувлардан маслаҳат излаган, маслаҳатга риоя қилиш учун Яҳовадан ёрдам сўраб ибодат қилган ва бор кучи билан унга риоя қилган десак муболаға бўлмайди *. Биз ундан ўрнак олишимиз мумкин, чунки биз ҳам унга ўхшаб гуноҳ қилиш мойиллиги билан курашяпмиз.\n11. Ҳақиқат йўлидан юраётганимизга амин бўлиш мақсадида қандай қилиб ўзимизни «текшириб туришимиз» мумкин?\n11 Худога топинишда эришган ютуқлар билан қаноатланмаслик керак. Бунинг ўрнига чиндан ҳам ҳақиқат йўлидан юраётганимизга амин бўлиш мақсадида ўзимизни «текшириб туришимиз» даркор (2 Кор. 13:5). Масалан, Колосаликларга 3:5–10 ни ўқиганда ўзимизга савол бериб кўрайлик: «Ўзимдаги гуноҳли истакларни ўлдиришга жон куйдиряпманми ёки ахлоқан заифлашиб боряпманми? Интернетдан фойдаланаётганимда ахлоқсиз сайт чиқиб қолса, ундан чиқиб кетаманми ёки шунақа номаъқул веб-сайтларни излашга тушаманми?» Шахсий ҳаётимизда Худонинг Каломидаги маслаҳатни қандай қўллаш ҳақида ўйласак, «ҳушёр туриб, сергакликни сақлаган» бўламиз (1 Салон. 5:6–8).\n«ТУЗАТИШ... УЧУН ФОЙДАЛИДИР»\n12, 13. а) «Тузатганда» қандай мақсадни кўзлашимиз керак ва бу борада Исога қандай тақлид қилишимиз мумкин? б) Бошқаларни тузатмоқчи бўлсак, қандай гапиришимиз керак?\n12 «Тузатиш» деб таржима қилинган юнонча сўз «яхшиламоқ, тўғриламоқ, яроқли ҳолга келтирмоқ, тиклаб қўймоқ» деган маъноларга эга. Сўзларимиз ёки ишларимизни кимдир нотўғри тушунса, гоҳида уни тузатишга тўғри келади. Мисол учун, Исо «солиқчилар ва гуноҳкорлар»га меҳрибон эканини кўриб яҳудий дин раҳбарлари норозилик билдиришган. Шунда Исо уларга: «Соғлар эмас, беморлар шифокорга муҳтож. Шунинг учун бориб: “Мен қурбонлик эмас, раҳм-шафқат истайман”,— деган сўзлар нимани англатишини билиб олинглар»,— деб айтган (Мат. 9:11–13). У Худонинг сўзларини ҳаммага сабр-тоқат ва меҳр ила тушунтирган. Шунда камтар инсонлар Яҳова раҳмдил ва меҳрибон, сабр-тоқатли, собит севгиси ва садоқати мўл Худо эканини билиб олишган (Чиқ. 34:6). Худонинг Ўғли қандай тузатаётганини кўриб, кўплар хушхабарга ишонган.\n13 Исонинг мисолидан одамларга қандай ёрдам бериш мумкинлигини билиб оляпмиз. Хафа бўлган бир киши қаттиқ оҳангда: «Сен билан очиқчасига гаплашиб олишим керак», деб айтиши мумкин. Лекин бундай муносабатни 2 Тимўтийга 3:16 га асосланган деб бўлмайди. «Муқаддас Ёзув» бизга бошқаларнинг ҳис-туйғуларини инобатга олмай гапириш ҳуқуқини бермайди. Қаттиқ танқид қилиш «қиличдай жароҳатлайди», яъни одатда кўп оғриқ келтиради. Унинг фойдасидан кўра зарари кўпроқ (Ҳик. 12:18).\n14–16. а) Имондошлар оқсоқоллардан муаммони ечиш учун ёрдам сўраб келишса, оқсоқоллар қандай қилиб «тузатишлари» мумкин? б) Фарзандни тарбиялашда нега Муқаддас Китобдан фойдаланиб «тузатиш» жуда муҳим?\n14 «Тузатганда» биз қандай қилиб сабр-тоқат ва меҳр кўрсатишимиз мумкин? Фараз қилайлик, эр-хотин тез-тез жанжаллашиб туришади. Улар оқсоқолнинг олдига келиб ёрдам сўрашади. Бунақа вазиятда оқсоқол қандай йўл тутади? Ҳеч бирининг ёнини олмасдан, у Муқаддас Китобдаги меъёрлардан, эҳтимол «Оилавий бахтнинг сири» китобининг 3- бобидан фойдаланиб улар билан мулоҳаза юритади. Суҳбат давомида эр ҳам, хотин ҳам қайси маслаҳатга янада яхшироқ риоя қилиш кераклигини тушуниб етиши мумкин. Бир муддат ўтгач, оқсоқол улардан ҳол-аҳвол сўраб оилавий муносабатлари ҳақида сўраши ва керак бўлса яна ёрдам бериши мумкин.\n15 Ота-оналар фарзандларининг маънавийлигини мустаҳкамлаш мақсадида қандай қилиб «тузатиши» мумкин? Тасаввур қилайлик, ўсмир қизингизга шубҳали дўстларидан узоқроқ юришга ёрдам бермоқчисиз. Аввало, ўша дўстлари ҳақида кўпроқ маълумотга эга бўлишингиз керак. Ундан кейин, агар ташвишланиш учун асос бўлса, «Ёшларнинг саволлари. Амалий маслаҳатлар» номли китобнинг (рус) 2- жилдидаги фикрлардан фойдаланиб у билан суҳбатлашинг. Кейинги кунлари у билан бирга вақт ўтказиш учун қўшимча вақт ажратинг. Ваъзгўйлик хизмати ва оила билан дам олганда муносабати қанчалик ўзгарганига эътибор беринг. Агар қизингизга сабрли бўлиб, меҳр кўрсатсангиз, бу унинг эътиборидан четда қолмайди. Сизнинг муносабатингиз уни маслаҳатга риоя қилишга ундаб, ҳаётида нотўғри қарорлар чиқаришдан асраши мумкин.\n«Тузатиш» мақсадида меҳр ила Муқаддас Китобдан фойдаланиб, ота-оналар ёшларни нотўғри қарорлар чиқаришдан асрашади (15- хатбошига қ.)\n16 Соғлиги ҳақида қайғураётганларга, ишини йўқотганларга ёки Муқаддас Китобдаги бирор-бир таълимотни қабул қила олмаётган кишиларга сабр-тоқатли ва меҳрибон бўлсак, уларнинг кўнглини кўтарган бўламиз. «Тузатиш» мақсадида Худонинг Каломидан фойдаланиш, Яҳованинг халқига мўл-кўл баракалар келтиради.\n«ОДИЛЛИК ЙЎЛИДА ТАРБИЯЛАШ УЧУН ФОЙДАЛИДИР»\n17. Нега берилган тарбияни миннатдорчилик билан қабул қилишимиз керак?\n17 «Ҳар қандай тарбия ҳозирги пайтда севинч эмас, балки қайғу бўлиб кўринади. Аммо у орқали таълим олганларга тинчлик ҳосили — одиллик келтиради» (Иброн. 12:11). Ҳақиқатда ўсиб-улғайган ўсмирларнинг аксарияти ота-онаси берган тарбия уларга фойда келтирганини тан олишади. Оқсоқоллар орқали берилган Яҳованинг тарбияси туфайли ҳаёт йўлидан оғиб кетмаймиз (Ҳик. 4:13).\n18, 19. б) «Одиллик йўлида тарбиялаш учун», нега Ҳикматлар 18:13 даги маслаҳатни қўллаш муҳим? б) Гуноҳ қилган кишига оқсоқоллар мулойимлик ва меҳрибонлик билан муомала қилишса, одатда бу қанақа натижа келтиради?\n18 Яхши тарбия бериш учун маҳоратли бўлиш керак. Яҳованинг айтишича, бундай тарбия «одилона» бўлиши даркор (2 Тим. 3:16). Бу, тарбия бериш учун Муқаддас Китоб принципларидан фойдаланиш керак деганидир. Шундай принциплардан бирини Ҳикматлар 18:13 дан топиш мумкин: «Охиригача тингламай жавоб берган — аҳмоқдир, у шарманда бўлади». Демак, жиддий гуноҳ қилган кишига нисбатан тарбиявий чоралар кўришдан аввал, оқсоқоллар вазият ҳақида тўлиқ маълумотга эга бўлишлари лозим (Қонун. 13:14). Шундагина улар «одилона» тарбия бера олишади.\n19 Бундан ташқари, Муқаддас Китоб оқсоқолларни «мулойимлик билан» бошқаларни йўлга солишга ундамоқда (2 Тимўтийга 2:24–26 ни ўқинг). Тўғри, киши қилган гуноҳи билан Яҳовага иснод, беайб инсонларга зиён келтиргандир. Лекин оқсоқол унга жаҳл қилиб маслаҳат берса, бу гуноҳ қилган кишига ҳеч қандай фойда келтирмайди. Бироқ, оқсоқоллар «Аллоҳнинг меҳрибонлиги»га тақлид қилишса, гуноҳ қилган кишини тавба қилишига сабабчи бўлишлари мумкин (Рим. 2:4).\n20. Фарзандларига таълим бераётиб, ота-оналар қайси принципларга риоя қилишлари керак?\n20 Фарзандларига «Яҳованинг тарбиясини бериб, Унинг фикрлаш тарзини уларга пайванд қилмоқчи» бўлган ота-оналар, Муқаддас Китобдаги принципларни қўллашлари даркор (Эфес. 6:4). Масалан, ота фарзанди ёмонлик қилгани ҳақида бировдан эшитиб қолди, дейлик. Ўғлини жазолашдан олдин у нимани эътиборга олиши керак? Албатта воқеанинг барча тафсилотлари билан танишиб чиқиши даркор. Яҳова Шоҳидларининг оиласида жаҳл устида қўл кўтаришга ўрин йўқ. «Яҳова — меҳр-шафқатли, раҳмдил Худодир». Фарзандларига таълим бераётиб ота-оналар Унга тақлид қилишлари мумкин (Ёқб. 5:11).\nХУДО БЕРГАН БЕБАҲО ҲАДЯ\n21, 22. Забур 118:97–104 даги қайси сўзлар, Яҳованинг Каломига бўлган туйғуларингизни яхшироқ ифодалайди?\n21 Ўтмишда яшаган художўй бир киши, нега Яҳованинг қонунини севишини айтган (Забур 118:97–104 ни ўқинг). Аллоҳнинг Каломини ўқиб у доноликка ва фаҳм-фаросатга эга бўлган. Ундаги маслаҳатлар уни кўпчилик қилган хатолардан асраган. Муқаддас Ёзувларни тадқиқ қилиш у учун ёқимли ва қизиқарли машғулот бўлган. Худонинг йўл-йўриқлари ҳаётига кўп фойда келтиргани учун, у бутун умр уларга риоя қилишга қарор қилган.\n22 Сиз ҳам, «ҳар бир Муқаддас Ёзув»ни қадрлайсизми? Бу китоб ёрдамида, Тангри Ўз ниятини амалга оширишига бўлган ишончингиз янада мустаҳкамланади. Яҳованинг маслаҳати бизни ўлимга етакловчи гуноҳдан асрайди. Муқаддас Китобдаги оятларни бошқаларга яхши тушунтирсак, нафақат ҳаёт йўлини топишларига, балки унда мустаҳкам туришларига ёрдам бера оламиз. Энг доно ва меҳрибон Худойимиз Яҳовага хизмат қилаётган эканмиз, келинг, «ҳар бир Муқаддас Ёзув»дан тўлиқ фойдаланайлик!\n^ 1- х.б. «Ташкилот» китобининг (рус) 79- саҳ. қ. (Бу маълумот шунингдек km 11/06 8- саҳ. келтирилган.)\n^ 7- х.б. Таълим бераётганда, Исо бошқалардан: «Нима деб ўйлайсизлар?» — деб тез-тез сўраб турарди. Сўнг жавобини кутарди (Мат. 18:12; 21:28; 22:42).\n^ 10- х.б. Павлуснинг мактубларида гуноҳли истакларни енгишга кўмаклашадиган далда берувчи кўп фикрлар бор (Рим. 6:12; Галат. 5:16–18). У бошқаларга берган маслаҳатга ўзи ҳам риоя қилган (Рим. 2:21).


АССОЦИАЦИЯ ТАРИХИ – Ўзбекистон спорт курашлари ассоциацияси\nБош саҳифа/АССОЦИАЦИЯ ТАРИХИ\nАССОЦИАЦИЯ ТАРИХИ\tJ Y\t2020-04-08T19:05:13+05:00\nЎзбекистон Спорт курашлари Ассоциациясига 1992 йилда асос солинган. 1993 йилда United World Wrestling – Бирлашган кураш дунёси (аввалги номи FILA)га тўлақонли аъзо сифатида қабул қилинган. Айнан ўша йилдан эътиборан Ўзбекистон терма жамоаси Олимпия ва Осиё ўйинлари, жаҳон ҳамда Осиё чемпионатларида мустақил равишда мунтазам иштирок этиб келяпти.\nЎзбекистон спорт курашлари тарихига назар ташласак, унда кўплаб машҳур спортчилар бўлган. Улар орасида 1972 йилги Мюнхен Олимпиадаси чемпиони, икки карра жаҳон чемпиони Рустем Казаков, уч карра СССР ҳамда Европа-1982 чемпиони Василий Аникин, беш карра СССР ва Европа-1984 чемпиони, жаҳон чемпионатларининг бир неча бор совриндори Камил Фаткуллин, шунингдек, Ҳамид Воҳидов, ака-ука Курсат ва Рифат Аблаев, Владимир Ульяшкин ва бошқаларни алоҳида эътироф этиш ўринли бўлади. Номлари тилга олинганлар спорт курашлари бўйича ўзбек мактаби пойдеворини қўйишган десак асло муболаға бўлмайди.\nШу ўринда фахрий курашчиларимиздан бири, Иккинчи жаҳон уруши қатнашчиси, Ўзбекистон Республикасида хизмат кўрсатган мураббий Ҳамид Воҳидов ҳақида маълумот берамиз. Ҳамид ака бутун ҳаёт ва фаолиятини Ўзбекистонда юнон-рим курашининг оммалашишига сарфлади. У қийинчиликларга тўла суронли йилларни шундай эслаган эди: “Биз қийин даврни бошдан кечирдик. Машғулотлар мат, яъни кураш гиламида эмас, балки матраслар устида ўтказиларди. Бухорода эса вазият бундан ҳам аянчли аҳволда эди. Кураш майдонида ердан 30 сантиметр чуқурликда бўлиб, ичига опилка, яъни тахта қириндиси тўшалганди”.\nҲамид Воҳидов Бухоро шаҳрида дунёга келган. 1942 йилда 10-синфни тамомлаган бўлажак курашчимиз харбий хизматга чақарилди ва Ватан ҳимояси учун оловли кураш майдони – Сталинград фронтига га жўнаб кетди. Воҳидов Сталинграддан то Берлингача бўлган масофани ғолибона босиб ўтди. 1945 йилда иккинчи жаҳон уруши якунлангач, Ҳамид Воҳидов ўзи туғилиб ўсган Бухорога қайтди ва юнон-рим кураши тўгарагини очди. 1947 йилда аввалига Бухоро шаҳри, кейин эса Ўзбекистон чемпиони бўлди. У 1950 йили яна харбий хизматга чақирилди. Хизмат давомида Туркистон харбий округи (ТуркВО) чемпионига айланди. 1955 йилда эса собиқ Иттифоқ Армияси чемпиони бўлди ва бу билан унга лейтенант унвони берилди. 1956 йили СССР халқлари Спартакиадасида 5-ўринни эгаллади. Бу натижа унга СССР спорт устаси унвонининг берилишига хизмат қилди. Ҳамид Воҳидов спортчилик фаолияти давомида 13 карра Ўзбекистон чемпиони бўлди. Мураббийлик фаолиятида 30 нафардан зиёд спорт усталарини тайёрлади. Унинг меҳнатлари муносиб тақдирланиб, қаҳрамонимизга Ўзбекистон Республикасида хизмат кўрсатган мураббий унвони берилди. Ҳамид ака 1998 йил фахрийлар ўртасида ўтказилган жаҳон чемпионатида иштирок этиб, юнон-рим кураши баҳсларида кумуш медални қўлга киритди.\nФахрийларимиз ҳақида гап кетганда Ўзбекистон Республикасида хизмат кўрсатган мураббий Комил Фаткуллинни эсламай иложимиз йўқ. Боиси, Комил ака Ўзбекистон спорт курашлари тарихидаги энг совриндор полвонларимиздан бири ҳисобланади. Фаткуллин жаҳон чемпионатлари (1977, 1979, 1983)нинг уч карра кумуш медали соҳибига айланган. У шунингдек, 1984 йилги Европа чемпиони, икки карра СССР халқари Спартакиадаси ғолиби, уч карра СССР чемпиони бўлган. Комил Фаткуллиннинг мураббийликдаги фаолияти ҳам ёрқин чиққан. Унинг қўл остида юнон-рим кураши бўйича Ўзбекистон терма жамоаси аъзоси Дилшод Арипов 2001 йили жаҳон чемпионатининг олтин медалини қўлга киритган. Александр Доктуришвили эса Афина-2004 Олимпиадасида чемпионлик шохсупасига кўтарилган. Орадан анча вақт ўтиб, Камил Фаткуллин яна мураббийлик фаолиятига қайтди. У 2015 йилда “классик”ларимизни Рио-2016 Олимпиадасининг лицензион турнирларига тайёрлади.\nЎзбекистон тарихий мустақиллигини қўлга киритганидан сўнг ўзбек спорт курашларида янги саҳифа очилди. Эркин ва юнон-рим курашчиларимиз 2000 йилдан то шу кунгача ўтказилган барча Ёзги олимпия ўйинларидан медаль билан қайтишга муваффақ бўлишди. Эркин курашчимиз Артур Таймазов тўртта Олимпиадада ҳам шохсупага кўтарилган кам сонли спортчилардан бири ҳисобланади. У 2000 йили Австралиянинг Сидней шаҳрида ўтказилган олимпия ўйинларида кумуш, Афина-2004, Пекин-2008 ва Лондон-2012 Олимпиадасида эса олтин медални қўлга киритган. Бундан ташқари, Таймазов уч карра Осиё ўйинлари (2002, 2006, 2010) ғолиби, икки карра жаҳон чемпиони (2003, 2006) бўлган. 2001 ва 2010 йилги жаҳон чемпионатларида кумуш, 2007 йилда эса бронза медалига сазовор бўлган. 2014 йили Тошкент шаҳри мезбонлигида ўтган жаҳон чемионати доирасидаги Конгрессда Бирлашган курашган дунёси (UWW) Артур Таймазовни шон-шуҳрат Залига киритилгани ҳақидаги хабарни эълон қилгин.\nШунингдек, турли йилларда ҳамюртларимиздан Александр Доктуришвили (олтин, юнон-рим кураши, Афина-2004), Магомед Ибрагимов (кумуш, эркин кураш, Афина-2004), Сослан Тигиев (кумуш, эркин кураш, Пекин-2008), Елмурат Тасмурадов (бронза, юнон-рим кураши, Рио-2016), Ихтиёр Наврўзов (бронза, эркин кураш, Рио-2016), Магомед Ибрагимов (бронза, эркин кураш, Рио-2016) тўрт йилликнинг энг нуфузли мусобақаси медалларига эга чиққан. Ўзбекистонлик спорт кураши вакилларидан Артур Таймазов, Заурбек Сохиев, Дилшод Мансуров, Рашид Қурбонов, Бекзод Абдураҳмонов, Ихтиёр Наврўзов, Дилшод Арипов, Елмурат Тасмурадов, Рустам Ассакалов турли йилларда жаҳон чемпионатининг олтин, кумуш ва бронза медалларига сазовор бўлишган.\nЎзбекистон эркин ва юнон-рим кураши терма жамоалари Осиё ўйинларида ҳам муносиб тарзда иштирок этган. Биргина ҳозирча сўнггиси бўлиб турган 2018 йилги Жакартдаги Осиё ўйинларини оладиган бўлсак, Бекзод Абдураҳмонов (74 кг, эркин кураш) ва Мўминжон Абдуллаев (130 кг, юнон-рим кураши) олтин, Рустам Ассакалов (87 кг, юнон-рим кураши) кумуш, Сирожиддин Ҳасанов (65 кг, эркин кураш), Магомед Ибрагимов (97 кг, эркин кураш) ва Давит Модзманашвили (125 кг, эркин кураш) терма жамоамизга бронза медалларини тақдим этишган.\nЎзбекистон спорт курашлари Ассоциацияси нуфузли мусобақалар ҳамда тадбирларни ўтказиш бўйича ҳам катта тажрибага эга. Пойтахтимиз 1998 ва 2011 йилларда катталар ўртасидаги Осиё чемпионати, 2010 йили ўсмирлар ўртасида Осиё чемпионати, 1996-2011 йиллар оралиғида ўтказилган Ўзбекистон Республикаси Мустақиллик Кубоги, 2000 ва 2004 йилги Олимпиаданинг лицензион турнирлари, 2001 йили ёшлар, 2014 йили катталар ўртасидаги жаҳон чемпионатига мезбонлик қилган. 2018 йилнинг 10-13 май кунлари Тошкентда кадетлар ўртасидаги Осиё чемпионати ўтказилган. Ушбу қитъа чемпионати Аргентинанинг Буэнос-Айрес шаҳрида ўтган Ўсмирлар Олимпия ўйинларига лицензия бериши билан аҳамиятли бўлган. Осиё чемпиони бўлган эркин курашчимиз Умиджон Жалолов кейинчалик Аргентинада ҳам шохсупанинг энг юқори поғонасига кўтарилган эди. Муҳаммадрасул Раҳимов бронза, аёллар кураши вакиламиз Шохида Аҳмелова Олимпиаданинг7 кумуш медалини қўлга киритганди.\nТаъкидлаш жоиз, 2018 йили Бишкек (Қирғизистон) шаҳрида ўтган Осиё чемпионатида эркин курашчиларимиз медаллар бўйича умумжамоа ҳисобида биринчи ўринни эгаллашганди. Ўтган йили Нур-Султан (Қозоғистон) шаҳрида ўтган жаҳон чемпионатида эса юнон-рим кураши терма жамоамиз 200 га яқин давлат орасида умумжамоа ҳисобида иккинчи ўринни банд этган эди. 2019 йилда Хитойнинг Сиань шаҳри мезбонлик қилган катталар ўртасидаги Осиё чемпионатида “классик”ларимиз умумжамоа ҳисобида иккинчи бўлишганди.\nЭътибор ва эътироф этишга арзигулик яна бир янгилик 2014 йили Тошкентда ўтган жаҳон чемпионатида рўй берганди. Айнан пойтахтимизда жаҳон спорт курашларининг янги саҳифаси очилган. Жаҳон чемпионати доирасида ўтказилган Конгрессда ушбу спорт тури келажаги учун муҳим қарорлар қабул қилинган, янгиликлар киритилган. Улардан энг асосийси эса Халқаро спорт курашлари федерациялари ассоциацияси (FILA) номининг United World Wrestling (UWW, Бирлашган кураш дунёси)га ўзгариши эди. 2014 йилнинг 7 сентябрь куни Конгрессда қатнашган барча делегатлар бир овоздан буни тасдиқлашган.


14 апрел 2021, Тошкент вақти: 00:07\nЎзбекистон расмийларига кўра, Тошкентда дунёнинг 50 мамлакатидан 1500 дан ортиқ мутахассислари иштирокида ўтаётган халқаро пахта ярмаркасида тайёр ва ярим тайёр тўқимачилик маҳсулотлар экспортига оид 1 миллиард доллардан ортиқ шартномалар имзоланган.\nҲукумат ҳар йили 3,5 миллион тоннага яқин пахта хомашёси ва 1-1,2 миллион тонна пахта толаси ишлаб чиқарилишини айтиб келади.\nТошкентда Халқаро пахта ярмаркаси эса 2005 йилдан бери ўтказиб келинади.\nЎзбек расмийлари пахта етиштиришда ютуқлардан баҳс этаётган бир пайтда оддий ўзбекистонликлар ҳамда ҳуқуқ фаоллари ҳукумат пахта режасини йилдан-йилга мисли кўрилмаган мажбурий меҳнат ва фермерларни жазолаш орқали бажарилганини таъкидлаб келадилар.\nСовет даврида Ўзбекистонда етиштирилган пахтанинг 70 фоизгача бўлган қисми машиналар ёрдамида териб олинган. Пахта мавсумида далаларда 50 мингтагача машина ишлаган.\nҲозир эса пахтанинг 90 фоизи қўлда териб олинади. Ўзбекистон пахта етиштиришда болалар ва катталар мажбурий меҳнатидан фойдаланиши боис дунёнинг Target, Walmart, C&A, Marks&Spencer, IKEA, H&M, Tesco дохил етакчи ширкатлари ўзбек пахтасига бойкот эълон қилган.\nМажбурий меҳнатга барҳам берилмагунча, ўзбек пахтасини сотиб олишдан воз кечганини эълон қилган 150 чоғли ширкатнинг бозордаги умумий қиймати эса 1 триллион АҚШ долларидан ошади.


08:29 / 09.07.2020 | Abror | 1085\nАссалому алайкум! мана шуни тушунтириб берсангиз. Абу Ҳанифа дедилар: — Раббим осмондами ёки Ердами, билмайман, деса у Парвардигор сифатларини билмагани учун кофирдир. Аллоҳ таоло: «Аллоҳ осмонларни, кўриб турганингиздек устунсиз кўтариб қўйган, сўнгра Арш узра муставий бўлган...» (Раъд, 2, мазмуни)ъ, «(У) Арш узра муставий бўлмиш Раҳмондир» (Тоҳа, 5, мазмунй). Мен Аршнинг осмонда ёки Ерда эка-нини билмайман, деса ҳам кофирдир. Чунки у бу сўзи билан Аршнинг осмонда эканини инкор қилади. Ваҳоланки, Арш Иллийиннинг энг тепасидадир. Аллоҳ улуғдир, аксинча бўлиши мумкин эмас. Пастлиқда, нарса ичида ё устида бўлиш илоҳнинг сифати эмасдир. Ҳадисда ривоят қилинганки, бир куни Пайғамбаримиз (с.а.в.) ҳузурларига бир одам қора чўрини етаклаб келиб, у зотга: менга бир мўмин қул озод қилиш вожиб бўлиб қолди, мана бу чўри бўладими, деди. У зот чўрига: сен мўминмисан, дедилар. У: ҳа, деди. Пайғамбаримиз алайҳиссалом: Аллоҳ қаерда, дедилар. Чўри: муназзаҳ деб ёд қилди. Пайғамбаримиз (с.а.в.) бояги кишига: бу чўрини озод қил, у мўмина экан, дедилар. менинг чунишимча мотуридий ақийдасида бу нарсани Аллоҳни ўзи билади биз буни таъвил қилмаймиз дейилганми? мен Зиёвуддин Раҳимнинг "Ислом ақийдаси" номли китобини ўқиб чиқдим у ерда қуйидагилар ёзилган: Аллоҳ таоло осмонларни, ерни, улардаги нарсаларни олти кунда яратди (Бу кунлар миқдори қанчалигини билмаймиз). Кейин Ўзининг буюклигига муносиб тарзда Аршга истиво қилди. “Истиво” сўзи ўзбек тилига “эгаллаш” деб ўгирилади. Биз Аллоҳ Аршга истиво қилганига шакшубҳасиз имон келтирамиз, лекин унинг қандай, қай тарзда амалга ошганини билмаймиз, истивони турлича таъвил қилмаймиз (изоҳламаймиз), Аллоҳни Ўзи яратган мавжудотларга ўхшатмаймиз, Аҳли сунна вал жамоа мазҳаби йўлини тутамиз, Аршга истиво қандайлигини Аллоҳга ҳавола қиламиз, бу ҳақида ортиқча гапирмаймиз. мени қийнаётган нарса Аллоҳ қаерда деган саволга салафийлар осмонда деб мулк сурасидаги оятни келтиришади, чунишимча ашарийлар у оятни таъвил қилиб Аллоҳнинг куч қудрати осмонда дейилади дейишган. мотуридийлар бўлса Унинг таъвилини Аллоҳдан бошқа ҳеч ким билмас. Илмда мустаҳкам бўлганлар эса: «Унга иймон келтирдик, барчаси Роббимиз ҳузуридандир», – дерлар. шундай дер эканлар, менга шу саволни беришса қайси бирини жавобни беришим керек? бу нарса фақатгина мени мас кўпчиликни иккилантириб қўйган бўлса ажаб эмас\n– Ва алайкум ассалом! Сиз айтган гапларнинг ҳаммасига бир жавоб, оят ҳақ, Аллоҳ у оятлардан нимани ирода қилганини илмини Аллоҳнинг Ўзига ҳавола қилдим... Шу етади, бошқа гапга ҳеч қандай ҳожат йўқ. Валлоҳу аълам!


Ёқутистонда олмос кўчкиси кузатилди\n18:57 / 02.12.2015\nЁқутистоннинг Мирний туманида содир бўлган кўчки Ленск-Мирний республика аҳамиятидаги автойўлни тўсиб қўйди. Кейинроқ аниқланишича, кўчган тоғ жинсларида жуда кўп олмос бор экан. Воқеа 28 ноябрь куни содир бўлди, деб хабар беради “Российская газета”.\nМаълум бўлишича, кўчки массасини олмос қазиб олувчи корхона заводининг қайта ишланган жинслар сақланувчи қисмидаги моддалар ташкил қилган. Бу қайта ишланган жинслар бўлиб, ундан қимматбаҳо кристалларнинг асосий қисми ўтган асрнинг 60-йиллар охиридаёқ олиб бўлинган. Аммо, Ёқутистон саноат вазирлиги ходимларининг уқтиришича, бу қумларда кўплаб олмослар қолиб кетган, ва бугунги куннинг замонавий бойитиш технологиялари уларни қайта ишлаб, янада кўпроқ олмос олиш имконини беради.\nМутахассисларнинг ҳисоб-китобларига қараганда, ўтган асрда технология тоғ жинсларидан олмосларнинг 88 фоизини чиқариб олиш имкониятини берар эди. Бу дегани, қолган 12 фоизи ҳозир йўлни тўсиб ётибди.


17 март, 2017, 21:40\nХалқаро ҳаваскор боксчилар уюшмаси – AIBA томонидан ташкил этилган The World Series Boxing (WSB) – Бутунжаҳон бокс сериялари мусобақасининг нуфузи тобора ошиб бормоқда.\nБугунги кунда дунёнинг энг кучли боксчиларини жамлаган ушбу турнирга жамлагани мухлису мутахассисларнинг катта қизиқишига сабаб бўлмоқда. Албатта, ушбу нуфузли турнирда дунёда етакчилардан ҳисобланган ўзбекистонлик чарм қўлқоп усталарининг иштирок этаётган ҳамюртларимизнинг ушбу мусобақага эътибори ва ҳурматини янада оширди.\nЎзбек бокс мухлислари “Uzbek Tigers” жамоасининг ҳар бир учрашувини алоҳида эътибор билан кузатмоқда. Айниқса, жамоамизнинг уй учрашувларини томоша қилиш учун келаётган мухлислар “Ўзбекистон” спорт мажуасида жамоани тинимчиз қўллаб-қувватлаётгани боксчиларимизни ғалабага илҳомлантиради.\n- Мухлисларнинг бевосита ринг атрофида қўллаб-қувватлаши бизга қўшимча куч бағишлайди, - деган эди Олимпия ўйинлари чемпиони Ҳасанбой Дўсматов “Uzbek Tigers”нинг россиялик боксчиларга қарши ўтказган учрашуви арафасида.\nЭртага "Ўзбек йўлбарслари" гуруҳдаги тўртинчи тур учрашувини “China Dragons” боксчиларига қарши ўтказади. Ушбу жангни кузатишга мамлакатимизнинг турли ҳудудларидан бокс мухлислари келмоқда.\n- Боксчиларимизнинг ҳар бир ғалабаси бизга олам-олам қувонч бағишлайди, – дейди бокс мухлиси Жаҳонгир Нарзуллаев. - “Uzbek Tigers”нинг ўтган учрашувда кучли рақиб – Россия жамоаси устидан қозонган ғалабасини телевизор орқали кўрдим ва кейинги жангни бевосита ринг атрофида томоша қиламан, деб аҳд қилгандим. Мана “Uzbek Tigers” - “China Dragons”учрашувини кўриш учун Қашқадарёдан келдим. Боксчиларимиз барча ишқибозларимиз каби мени ҳам хурсанд қилишига ишонаман.\nДарҳақиқат, эртанги учрашувга мезбонлик қиладиган “Ўзбекистон” спорт мажмуаси томошабинлар билан тўлиши аниқ. Демак, ҳаммамиз “Uzbek Tigers” боксчиларини қўллаб-қувватлаймиз.\n“Uzbek Tigers” - “China Dragons” учрашуви SPORTS.uz ахборот порталида онлайн трансляция қилинади.


21:47 / 11.11.2017\nРоссия тергов қўмитаси Удмурдистон пойтахти Ижевскдаги 9 қаватли уйнинг маиший газдан портлашида шу уйда яшаган Александр Копитовни гумон қилиб, унга қасддан қотиллик содир этиш айбловини қўйди. Газ портлаши оқибатида 9 қаватли уйнинг бир подъездидаги 9-қаватдан 1-қаватгача бўлган қисми қулаб тушганди. Бу ҳодиса оқибатида 7 киши ҳалок бўлган.\n“Россия тергов қўмитасининг бош бошқармаси томондан Александр Копитовга Россия жиноят кодексининг “Хавфли усул билан икки ёки ундан кўпроқ одамни ўлдириш” моддасида кўзда тутилган жиноятни содир этиш айблови қўйилди”, деб маълум қилинди тергов қўмитасида.\nКопитов унга қўйилган айблов бўйича умрбод озодликдан маҳрум этилиши мумкин. Айбланувчининг ўзи унга қўйилаётган айбловларни рад этмоқда.\nДастлаб ушбу воқеа “Эҳтиётсизлик туфайли ўз ортидан икки ёки ундан кўпроқ шахснинг ўлимига олиб келган, хавфсизлик талабларига жавоб бермайдиган ишларни бажариш ёки хизматлар кўрсатиш” моддаси бўйича тергов қилинган.\nМаълум қилинишича, Копитов ушбу уйнинг портлаш марказидаги хонадонда онаси билан бирга яшаган. Тергов версиясига кўра, у жиноятни қўшниларига шахсий адоват сабабли содир этган. Шу сабабли, Копитовнинг руҳий соғломлиги бўйича шубҳа билдирилиб, унинг суд-психиатрик текширувдан ўтказилиши белгиланган.\nТерговнинг тахминича, айбланувчи уйидаги газ шлангини тармоқдан узиб, дала ҳовлисига кетиб юборган. У айнан ўша ерда полиция томондан аниқланган.\nМаълум қилинишича, айбланувчи Ижевскнинг туман судига етказилган. “Суд Копитовга нисбатан эҳтиёт чораси бўйича ҳукм чиқаради”, деб маълум қилган суд пристави.\nИжевскнинг Удмуртская кўчасида жойлашган уйнинг бир қисми 9 ноябрда кундузи портлаш оқибатида қулаб тушган. Фожиа оқибатида уйда яшаган 7 киши, жумладан 2 бола ҳалок бўлган, 3 ўсмир жароҳат олган.\nФожиа сабабли 11 ва 12 ноябрь кунлари Удмурдистонда мотам кунлари деб эълон қилинган.\nқотиллик Ижевск маиший газ


Мамлакатнинг қон томири\nЭй менга эртаклар сўйлаган Замин,\nЎзгалар наздида Боғи Эраминг\nЖийданг япроғига олмасман сенинг.\nВатан, қайда бўлмай, сен ҳамроҳимсан,\n«Гул гулзорда гул, инсон Ватанида», деган қозоқ халқ мақоли бор. Бу сўзлар замирида минг йиллардан бери асраб-авайланиб, ардоқланиб, авлоддан-авлодга ўтиб келаётган ҳақиқат мужассам. Дарҳақиқат, фақатгина Ватан туйғуси, у билан ҳамнафасликни ҳис қилиш, она юрт тақдири ва ҳаётига дахлдордик бизни ҳақиқий инсонга айлантиради.\nБугун ҳеч ким сени\nҚўним топмай, айланаман,\nПоёни йўқ йўлларингдан,\nдеб ёзган эди туркшунос олим, публицист, ёзувчи ва шоир Ўлжас Сулейменов.\nЙўллар рамзий маънода ҳам, чин маънода ҳам тириклик фалсафасини яратади. Аслида умримиз бекатлари ҳам босиб ўтилган йўллар таассуротлари билан бунёд этилади. Донишмандлар эришилган муваффақиятлар, чекилган заҳматлар қийматини довонлар, йўлларга қиёслайдилар. Демак, йўллар бизни эзгулик сари етаклайди. Йўллар буюк тарих зарварақларини яратади. Ватанимизнинг йўллари эса ниҳоясиз...\nҚадимда, Буюк ипак йўли ташкил топмасдан анча илгари Қадимги Шарқ ва Ўрта Осиё ҳудудларида ўзаро алмашинув йўллари мавжуд эди. Бронза давридаги (мил. авв. III-II минг йилликлар) ана шундай йўллардан бири «Ложувард йўли» деб аталиб, унинг бир тармоғи Бадаҳшон, Бақтрия ва Марғиёна ҳудудларини Хоразм, Сўғд, Марказий Қозоғистон ва Ўрол билан боғлаган. Яна бир тармоғи эса, Бақтрия ва Марғиёнани Месопотамия билан боғлаган. Бу йўл Помир тоғларидан бошланиб, Эрон, Осиё, Миср орқали ўтган. Бадаҳшон Ложувардининг Ҳинд водийси, Месопотамия ва Мисрдан топилиши бу қимматбаҳо тошнинг Қадимги Шарқда ниҳоятда қадрланганлигидан далолат беради.\nҲозир Шарқ билан Ғарбни поезд йўллари боғлаб турибди. “Ғарбий Европа – Ғарбий Хитой” йўли қурилишининг ташаббускори Қозоғистон бўлди. 1200 чақирим узунликдаги “Жезқазған – Шалқар – Бейнеу” темир йўли пойтахтнинг кўпгина туманларини жонлантириб, мамлакатнинг Шарқ ва Ғарбини тўғридан-тўғри бирлаштирмоқда. Бу магистрал Каспий ва Кавказ орқали Европага чиқиш имконини беради. Шарқда эса – Тинч океанидаги Ляньюньган портига йўл очади... Икки тарафда Буюк Даштнинг бепоён қумликлар макони... Қўрғонга айланган мозорлардан ўтсангиз, табиатнинг асрлар бўйи яратган мўъжиза асарлари – тош ҳайкаллари сизни кузатиб қолишади. Шоирлар Қозоғистон ерларига Буюк Дашт деб таъриф беришган. Қадимда донишмандлар, саҳроси бор халқ – чин маънода бадавлат халқ, деган эканлар. Модомики, саҳро деганда кўз олдингизга сариқ-кулранг қумлар, одам яшамайдиган поёнсиз чўллар, чанг тўзон, ҳар жойда бир учрайдиган тиканаклар келса, демак, сизнинг қалбингиз ўша саҳродай бўш экан. Қалбингизни кенгроқ очсангиз, кўзингиз ҳам очилади, ўша қум заррасининг етти хил рангда товланаётганини кўрасиз, ёвшан иси димоғингизга урилиб, саҳро маликаси – юлғун кўз олдингизга келади. Баҳорда сарғиш қумлар қизил дарёга айланади – лолақизғалдоқлар гуллайди. Март-апрель ойларида яшил гиламга бурканган табиат ифори, майин шабодадан бошингиз айланади.\nҚадимги йўллардан яна бири, Эрон аҳмонийларининг йўли бўлиб, бу йўлнинг бир тармоғи мил. авв. VI-IV асрларда кичик Осиё шаҳарларини ҳамда Ўрта Ер денгизи бўйидаги Эфес, Сарди шаҳарларини Эроннинг марказларидан бири Суза билан боғлаган бўлса, яна бир тармоғи Эрон-Бақтрия орқали Сўғдиёна, Тошкент воҳаси ва Қозоғистон ҳудудларидан ўтиб, Олтойгача борган. Тарихий адабиётларда бу йўл «шоҳ йўли» деб аталади. Унинг одам оёғи етмас олис нуқталарида қадим маданият, кўҳна тамаддун аломатларини кўрамиз. Мана, саҳро марказида бир пайтлар Буюк ипак йўлида Шарқ ва Ғарбни боғлаб турган улуғвор Алан қалъасининг харобалари. IX-XI асрларда ҳаёт қайнаган қалъа ҳамон улуғворлиги, ҳайбати билан кишини ҳайратга солади.\nҚозоғистон Элбоши таклиф қилган «Нурли йўл»ни танлади. 1500 йил муқаддам Култегин устунида ёзилган «Мангу Эл» ғояси умуммиллий ғояга айлантирилди. Давлатчилигимизнинг 15 асрлик томирига ҳаёт бахш этилиб, чорак аср ичида юртимиз гуллаб-яшнади. Теран тарихимиз ва минг йиллик келажагимизни уйғунлаштириб, Мангу Элнинг улкан йўлига тушиб олдик.\nБугунги кунда жаҳон Қозоғистонни минтақавий ва дунёвий жараёнларнинг энг фаол аъзоси сифатида баҳоламоқда. Бутун Қозоғистон йўли бизнинг мақсадимиз борлигини ва унга эришишда фақат олға қадам ташлашимиз кераклигини кўрсатиб берди.\nВатанимиз Мустақиллигининг чорак асри Евроосиё юрагидаги Буюк Даштда ёзилган минг йиллик тарихнинг янги даври. Бизнинг Буюк Даштимиз – ҳозирги турфа халқларнинг барчасини тебратган бешик мисоли.\nБу ёруғ оламнинг жаннатлари бор,\nВатандан бўлагин миннатлари бор.\nЖонингга жонимнинг пайвандлари бор,\nВатан ягонасан, дилимда доим.\nБиз, қозоғистонликлар, бир Ватан, бир тақдир бирлаштирган халқмиз! Биз учун ягона тақдир – бу бизнинг Мангу Элимиз, келажаги буюк давлатимиз! «Мангу Эл» – юртимизнинг миллий ғояси, аждодларимизнинг орзусидир. У вақт синовидан ўтган Қозоғистон Йўлининг тажрибасидир.\nГул-гул очилган бўстонлар, куч-қувватли ва ҳар ишга қодир ёшлар ҳамда уларнинг бунёдкорлик қудрати, кексаларимиз донолиги «Мангу Эл»имизни «Нурли йўл», нурли келажакка чорламоқда. Ватанимиз, халқимиз корига камарбаста бўлиш – ҳар бир қозоғистонликнинг муқаддас бурчи ва бахти ҳамдир.\nАвазхон АБДУФАТТОҲ ўғли, 2018-02-08, 10:00 202


Тез кунда пойтахтимизда муз майдони ишга туширилади. Пойтахт аҳлини концерт дастури, диджейлар ва рэп ижрочилар иштирокидаги очилиш кутмоқда.\nТошкент шаҳридаги Алишер Навоий номидаги давлат академик катта театрида очиқ муз майдони 7 январь куни ишга туширилмоқда. Шаҳар муз майдони очилиши доирасида Россия муз спорти юлдузи, фигурали учиш бўйича Олимпия чемпиони Алексей Ягудин ўзининг «Қиш» дастури билан иштирок этиши кутилмоқда. Шу билан бирга, очиқ осмон остидаги муз майдони очилишида ўзбек эстрадаси юлдузларининг концерти ташкил этилади.\nШаҳар марказидаги муз майдони бир ой муддатга ўрнатилади. Бу вақт мобайнида очиқ осмон остидаги муз майдонида қатор маданий-кўнгилочар ва спорт тадбирлари ўтказилади. Концерт зонасида Dance Music Fest Winter, Iosis Fest, Tashkent Rap Festival мусиқий фестиваллари, шунингдек хоккей бўйича ўсмирлар чемпионати, муз устида рақс шоуси каби тадбирлар ўтказилиши режалаштирилган.\n«Очиқ осмон остидаги шаҳар муз майдони» лойиҳаси Туризмни ривожлантириш давлат қўмитаси ҳамда Art Uz Promotion Agency томонидан пойтахт ҳокимлиги қўллаб-қувватлаши остида ўтказилмоқда.\nНашр санаси: 05-01-2021


Наманган вилоятининг Косонсой тумани ҳудудий жиҳатдан қўшни давлатнинг Жалолобод вилояти, Олабуқа тумани билан туташган. Ери, суви, урф-одатлари ўхшаш бу икки халқ ўртасидаги биродарлик доимий борди-келди, қуда-андачилик муносабатлари билан уйғунлашган. Бироқ собиқ иттифоқ парчаланганидан сўнг чегараларни белгилашдаги чалкашликлар икки миллат вакиллари учун бир қатор ноқулайликларни келтириб чиқарганди. Президентимизнинг жорий йил\n5-6 сентябрь кунлари Қирғизистон Республикасига давлат ташрифи чоғида чегара масалалари бўйича имзоланган шартномалар боис ана шундай ноқулайликларга чек қўйиладиган бўлди. Хусусан, мазкур ташриф доирасидаги амалий келишувлар “Косонсой” чегара божхона постининг қайта фаолият бошлашига имконият яратди. Шу муносабат билан бу ерда ташкил этилган тадбир чинакам дўстлик байрамига айланди.\nУнда Қирғизистоннинг давлат ва жамоат ташкилотлари вакиллари, Наманган вилоятида истиқомат қилаётган қирғиз миллатига мансуб юртдошларимиз, кенг жамоатчилик ҳамда ёшлар қатнашди.\nТадбирда сўзга чиққанлар “Косонсой” чегара божхона пости фаолиятининг қайта -тикланиши яқин қўшничилик муносабатларида янги даврни бошлаб беришини алоҳида таъкидладилар.\n— Олабуқа туманида яқин қариндошларимиз яшайди, — дейди қирғиз миллатига мансуб юртдошимиз Акмал Тошматов. — Аммо сўнгги йилларда улар билан дийдорлашиш анча қийинлашиб қолганди. Ушбу чегара-божхона постининг очилиши эса ортиқча оворагарчиликларга чек қўядиган бўлди. Энди қариндошларимизнинг тўй ва бошқа маросимларига эмин-эркин бориб кела оламиз. Шундай имкониятни яратиб берган Президентимиздан миннатдормиз.\n— Бир ариқдан сув ичиб яшаган қардош халқлармиз, — дейди Олабуқа тумани Оқсоқоллар кенгаши раиси Саматқул Максубеков. — Байрамларимизни биргаликда -нишонлаш, қуда-андалик борасида тарихи узоқ йилларга бориб тақаладиган умрбоқий анъаналарга эгамиз. Бугунги учрашув эса ана шу қадриятларимиз бардавомлигини таъминлаб, дўстона алоқаларимизни янада кучайтиришга хизмат қилади.\nЎзбек ва қирғиз халқлари ўртасидаги дўстлик ришталарини мустаҳкамлаш йўлидаги амалий тадбирлардан бири бўлган мазкур учрашув икки миллат ашула ҳамда рақсларидан ташкил топган концерт дастури билан якунланди.\nМазкур рукндаги бошқа мақолалар: « Ватан тақдирига дахлдорлик\tБюрократик тўсиқлар барҳам топмоқда »


Тўлқин Хабарларга қараганда, 2005 йилнинг биринчи кунида Ўзбекистон чегара қўшинларига қарашли ҳарбий қисмлардан бирида икки аскар армияда мавжум “дедовшина” иллати қурбони бўлган.\n“Дедовшина” собиқ шўро аримиясидан мерос қолган иллат ҳисобланади. Аввалроқ хизматга келган аскар армияга янги келган ёш аскарга истаганча тазйиқ ўтказиши, қийноққа солиши, хоҳлаган юмушга мажбурлаши мумкин.\nМаълумотга кўра, 1 январь куни Ўзбекистон-Қозоғистон чегарасидаги ҳарбий қисмда катта аскарнинг ёш аскарни қийноққа солиши оқибатида ёш аскар шифохонага етмаёқ йўлда вафот этган. Жиноят содир этган деб гумон қилинаётган катта аскар эса ҳарбий қисм ётоқхонасида ўзини отиб ўлдирган.\nМиллий хавфсизлик хизмати матбуот котиби Олим Тўрақулов бу машъум воқеа содир бўлганини тасдиқлади. Унинг айтишича, ушбу воқеа юзасидан суриштирув ишлари олиб борилмоқда.\nО.Тўрақулов бўлиб ўтган воқеа тафсилотларидан тўла хабардор эмаслигини билдирди.\nГарчи ҳозирча мазкур воқеа айбдорлари ҳақида хулоса чиқариш мушкул бўлмаса-да, бир нарсани аниқ айтиш мумкинки, бу каби ҳодисаларга армияда мавжуд салбий анъаналар, иллатлар сабаб бўлади.\nБундан 1,5 йил муқаддам, 2003 йилнинг июль ойида Самарқанддаги ҳарбий қисмлардан бирида хизмат қилаётган Фаррух Назаров ҳам армиядаги салбий иллатлар қурбони бўлган эди.\nФаррухнинг онаси, Бухоро вилояти Ғиждувон туманида яшовчи Эрка Назарованинг сўзларига қараганда, ўғлини тадбиркор кимса ҳарбий қисм мутасаддиларидан сотиб олиб, ўз манфаати йўлида ишлатган. Ҳарбий хизмат давом этаётган бир пайтда ҳарбий қисмда эмас, тадбиркор хизматида бўлган Фаррух ўлдирилган.\nЭ.Назарова қотиллик содир этганларга нисбатан деярли жазо қўлланилмаганини айтган эди.


“Мен ўзбек халқига таъзим қиламан” – HURRIYAT\n“Мен ўзбек халқига таъзим қиламан”\n4 oy oldin behzod 52\nМексиканинг Канкун шаҳрида бўлганимда халқимизга хос меҳр-муҳаббат, бағрикенглик, эзгулик фазилатларининг дунё миқёсида нечоғли баланд эканига яна бир бор ишондим.\nДўстимиз Низомжон Рустамов билан узоқ йиллар суд-ҳуқуқ соҳасида ишладик, у пайтлар чет давлатларга чиқишнинг имконияти бўлмади. Низомжон билан нафақага чиққанимиздан сўнггина хорижга чиқиб, дунёни кўришга отландик.\nАмерика Қўшма Штатларининг Нью-Йорк шаҳрида жияним Саиджон яшайди, тўғри уникига бордик. Бу шаҳар бизда ўзгача таассурот қолдирди. Умринг бино бўлиб, биринчи марта Ватандан ташқарига чиқгач, оламнинг кенг эканлигини теран англай бошлар экансан-да.\nСаиджоннинг “туризм режаси” бўйича шаҳар кеза Мексиканинг Канкун шаҳрига бориб қолдик. Канкун ҳақиқатан ҳам дунё туристларини ўзига жалб қиладиган, ниҳоятда сўлим шаҳар экан. Ҳар куни нонуштадан сўнг ошхона ёнидаги сув бўйида дам олиш менга жуда ёқиб қолди.\nБир куни Низомжон билан дарахт соясидаги ўриндиқда суҳбатлашиб ўтиргандик, ёнимиздан ёшлари анча улуғ, икки нафар ўрис эр-хотин ўтиб қолди, бизларнинг ўзбекча гаплашаётганимизни эшитиб, яқин келишди. Ўзини Иван деб таништирган нотаниш киши қаердан эканимизни сўради. Ўзбекистон номини эшитгач, кўзига ёш олди, ишонқирамай қаради бизга. Ҳозир буни ифодалашим қийин, аммо у ўта хурсанд кайфиятда эди.\nИван ака, биздек қадрдон одамлар билан учрашиш ўзи учун қувонарли ҳол эканини таъкидлади. Шунда аёли қаергадир боришлари зарурлигини айтиб қистай бошлади, Иван ака биз билан суҳбатлашиши ҳамма нарсадан устун ва аҳамиятли эканини айтиб, аёлининг ўзини жўнатиб юборди.\nИван ака гап бошлади:\n— Мен дунёнинг кўплаб давлатларида бўлдим. Лекин, бирор жойда ўзбек халқидек меҳридарё, бағрикенг, саховатли, олийжаноб халқни учратмадим. Онам ёшлигимда вафот этган. Болалигим етимликда ўтса керак деб ўйлардим. Тенгқурларимнинг етим деб устимдан кулишлари менга алам қиларди.\nКейинги тақдирим бошқача бўлди. Ўзбекистонга келиб мен ўзимга она топдим. Етимлигим ҳам эсимдан чиқиб кетди. Биласизларми, бу воқеалар уруш йилларида бўлганди. Мен ўшанда 7 ёшда эдим. Мен тенги минглаб болалар Ўзбекистонга эвакуация қилингандик. Уларнинг кўпини танирдим, чунки эшелонда бирга келганмиз. Ҳеч бири кўчада қолмади. Бизнинг исмимиз ўрисча, шарифимиз ўзбекча эди. Бундан фахрланардик.\n— Сиз қайси шаҳарда яшагансиз? — қизиқиб сўрадим.\n— Аввал поездда 10 кун юрдик, сўнг бизни Фарғона шаҳрига келганимизни айтишган. Хаёлимдан: энди қандай қиламан, бегона юртда, бегона болаларнинг ичида дўст топа оламанми, деган ўй роса қийнарди. Биздан катта ёшлилар: “Энди бизни болалар уйига топширишади. Биз бегонамиз, маҳаллий болалар уришади. Чидайсизлар”, дейишди. Қўрқиб кетдим. Аммо ундай бўлмади.\nЭсимда, ўшанда Фарғона вокзали аёллар ва болалар билан тўлиб-тошган эди. Ҳар тарафдан бақириқ-чақириқлар эшитиларди. Атрофга олазарак боқардик. Ичимизда хавотир бор эди.\nБир ўзбек аёли, эри урушда, бунинг устига еттита фарзанди бўлишига қарамай, уч-тўртта болага қўшиб мени ҳам уйига олиб кетди.\nКутмагандим, ҳаммаси бошқача бўлди. Мен янги оила, янги онамни топгандим. Бу қадар меҳридарё инсонларни бошқа бирор юртда учратмадим. Сизларни кўриб худди туғишганларимни кўргандек бўлдим. Ўзбекистон, Фарғона эсимга тушди. Ахир у юрт — менинг юртим.\nБиласизларми, илк бор меҳр-муҳаббат билан суғорилган тафтни ўз онам бағрига олганда ҳис қилган бўлсам, иккинчи бор ўзбек аёли — онам тимсолида яна ҳис қилганман.\nБаъзан мексикаликлар билан гаплашиб қолсам, қаердансан, деб сўрайди. Дарров фахр билан Ўзбекистондан, деб қўяман. Ўзим ҳам айтган гапимдан қувониб кетаман. “У юрт қаерда?” — деб сўраганларга билганимча айтиб бераман, — деди Иван ака.\nИнсонни улуғ меҳр-муҳаббатга ва юксак маънавиятга ундовчи бундай хотираларни эшитиб, беихтиёр бизнинг кўзимизга ҳам ёш келди.\nИван аканинг айтишича, ўзбек онаси ўз болаларини ухлатганидан сўнг уни ҳам бағрига олиб, алла айтиб ухлатар экан. “Алла мен учун энг тотли ашула эди”, — дейди у.\nКейинчалик хонадонига эшикдан бир генерал-полковник кириб келибди, Иван аканинг айтишича, бу унинг отаси бўлган. Ўғлини суриштириб топиб келган. Шунда ўғлини худди ўз онасидек — ўзбек аёли бағрига босиб олганини кўрган генерал: “Мен ўзбек халқига таъзим қиламан”, деб онаси қошида уч марта таъзим қилган экан.\n“Мен ҳарбий кишиман, санъатдан хабарим йўқ, шу сабабли уни қандай бўлишини билмайман. Лекин бу бағрикенг ўзбек халқига энг чиройли ва маҳобатли ҳайкал ўрнатилиши керак”, деган экан ўшанда отаси…\nИван ака: “Биласизларми, мен учун дунёда энг тотли нарса нима? — сўради ва ўзи жавоб берди. — Бу тандирда ёпилган ўзбек нони! Ўзбек тандир нонини жуда соғиндим”.\nБиз Америкага келишда ўзимиз билан бир дастурхон патир нон олгандик. Патир нондан Иван акага АҚШнинг Бостон штатидаги доимий яшаш уйига етказамиз, деб ваъда бердик. Ва Саиджонникига қайтиб борганимизда ваъдамизни бажардик.\nPrevious Ватан учун жонин тикканлар\nNext Кўнгилга яқин, дилкаш ижодкор


TIB.UZ / ОДАМЛАР НИМАЛАРНИ ЕМАЙДИ-Я! - TIB.UZ\nОДАМЛАР НИМАЛАРНИ ЕМАЙДИ-Я!\nTIB.UZ Калейдоскоп ОДАМЛАР НИМАЛАРНИ ЕМАЙДИ-Я!\nҚуйидаги таомларни татиб кўришни ҳар ким ҳам истайвермайди…\nКопальхем ёхуд чириган буғу\nШимол халқларининг деярли барчаси айниган… ҳайвонларни ейишни ёқтирар экан. Буғунинг ўрнига кит, тюлен ёки морж ҳам бўлиши мумкин. Скандинавияда эса акула ўлигини севиб истеъмол қилишади. Бундай таомларнинг рецептлари бир-биридан унчалик фарқ қилмайди: ҳайвон ерга кўмилиб, бир неча ойдан кейин ковлаб олинади. Бу пайтгача бактериялар ҳайвон жасадини кулранг ва шиллиқ массага айлантирган бўлади. Унда кадаверин, путресцин ва неврин деб аталувчи заҳарлар бўлгани учун европаликларга умуман мумкин эмас. Бу овқат нафақат европаликлар, балки бизга ҳам тўғри келмаслиги аниқ. Шимолликларда эса ундаги заҳарларга нисбатан иммунитет бўлса керак.\nБу шведларнинг миллий таоми ҳисобланади. Уни тайёрлаш учун селд балиғи тузланади, идишга жойлаштириб, бижғигани қўйилади. Сўнг консерваланади. Банка очилганда ичидан водород сульфид (сероводород) чиққани учун кучли овоз эшитилади, атрофига нохуш ҳид таралади. Норвегияда трескадан тайёрланадиган шунга ўхшаш маҳсулот лютефиск деб аталади.\nАвиаташувларда сюрстремминг банкалари портлаши хавфи бўлгани учун Франция, Буюк Британия ва АҚШда унинг импорти тақиқланган.\nБу Италияда қўй сутидан тайёрланадиган пишлоқнинг номи. Тўғри, баъзи жойларда пишлоқ тайёрлашда ҳашаротлардан (масалан, Германияда каналардан) фойдаланилади, аммо маҳсулот тайёр бўлгач, улар олиб ташланади. Касу Марцуни эса… тирик пашша личинкалари билан ейишади. Пишлоқни паққос тушираётганда личинкалар сакраши мумкин, шунинг учун кўзни юмиб туриш тавсия этилади.\nКасу Сарцу пишлоғи айниган маҳсулот ҳисоблангани сабабли унинг экспорти тақиқланган. Зеро, унинг номи «ачиган пишлоқ» деган маънони билдиради.\nБу Индонезияда тайёрланадиган қиммат қаҳва навининг номи. Одамларнинг таъбига ҳам ҳайронсан: бу қаҳва мусанг деб аталувчи ҳайвоннинг тезагидан тайёрланади! Айтишларича, мусанг энг яхши қаҳва донларини танлаб ер ва ошқозонида ферментация жараёни кечар экан. Қаҳва донлари мусанг ошқозонида тамомила ҳазм бўлмайди, фермерлар уни ювиб, 1 килосини 500 доллардан пуллашади.\nВьетнамда ғоз, ўрдак ёки чўчқанинг янги қонига ёнғоқ ва хушбўй гиёҳлар қўшиб, шўрва тайёрлашади. Кўпинча уни спиртли ичимликлар билан бирга истеъмол қилишади.\nБу тез тайёрланадиган таом ҳисобланади. Ўрдак тухуми ичидан ҳали ёриб чиқмаган жўжа билан қайнатилади. Сўнг тухум тешилиб, ичидаги бульон ичилади. Баъзан сотувчилар балутга туз ва пиёзли қайла ҳам қўшиб беришади. Қизиғи, балутнинг таъми оддий тухумнинг таъмига ўхшайди.


Италия терма жамоаси дарвозабони Жанлуижи Буффон Швецияга қарши ўйиндан кейинги эфир вақтида кўзда ёш билан термадаги фаолияти якунлангани ҳақида маълум қилди. Швецияга қарши ўйин унинг учун сўнггиси бўлиб қолди – итальянлар жаҳон чемпионатига бормайдиган бўлди.\n«Италия термасини яхши йигитларга қолдираман. Менга ҳамиша ёрдам берган инсонларга, менинг Кьеллимга, менинг Бардзамга, менинг Лео... Раҳмат йигитлар, раҳмат. Раҳмат Италия.\nТерма жамоа ҳали ўрнидан кўтарилади. Биз итальянлармиз, биз ҳамиша қайта оламиз. Мен сизларга ўзимнинг Жижи Доннаруммамни қолдирмоқдаман. Маттиа Перин ҳам яхши туради», – деди Буффон RAI эфирида.\nЖуда қайғули суратлар\nБуффоннинг терма жамоадаги фаолияти 1997 йилда ЖЧ-98 учун плей-офф ўйинлари доирасида Россияга қарши ўйин билан бошланганди. Сафарда 1:1 ва уйда 1:0 ҳисобидаги натижалардан кейин Италия Франция майдонларидаги жаҳон чемпионатига чиққанди.\nБуюк Буффоннинг «Скуадра адзурра» сафидаги охирги ўйини ҳам ЖЧга чиқиш учун плей-офф ўйинига тўғри келди, аммо барчаси қайғули якунланди.\n2018 йил январида Буффон 40 ёшга тўлади. У фаолиятини 6 марта жаҳон чемпионати иштирокчиси сифатида якунламоқчи эди. Аммо ўхшамади.


Фото: Трамп тарафдорлари марши ва унга қаршилар билан тўқнашув\nВашингтонда Доналд Трампнинг минглаб тарафдорлари унинг сайлов натижалари сохталаштирилгани ҳақидаги баёнотини қўллаб-қувватлаган ҳолда кўчаларга чиқишди.\n14 ноябр куни Вашингтонда минглаб кишилар «Трамп учун марш» шиори остида акцияларга чиқишди — улар худди Доналд Трамп каби АҚШ президентлиги сайловлари натижаларидан норози ва кейинги президент демократлар вакили Жо Байден бўлишини исташмайди. Намойишчилар шаҳар марказидан юриб ўтиб, АҚШ Олий суди биносигача боришди ва «овозларни ўғирлаш»ни ҳамда «сайловлардаги фирибгарликлар»ни бас қилишни талаб қилишди.\nҲозирда Америка судлари республикачилар штабининг даъволарини қайтармоқда, бу эса Жо Байденга қарши чиқувчиларнинг имкониятларини деярли йўққа чиқармоқда. Бу вақтда сайланган президент жамоаси ҳокимиятни ўтказиш жараёнини бошлашни талаб қилиб, ҳукуматни шакллантиришни давом эттирмоқда.\nШу куни кўчаларга Трампнинг мухолифлари ҳам чиқишган. Натижада томонлар ўртасида тўқнашувлар келиб чиққан, улар бир-бирларига бутилкалар улоқтириб, муштлашишган. Икки томондан ҳам жабрланувчилар бор, полиция камида 20 кишини ҳибсга олган. «Медуза» «Трамп учун марш» ва ундан кейин бошланган тўқнашувларга оид суратларни тақдим этди.